Peskov: Rusiya Litvaya qarşı cavab tədbirlərini nəzərdən keçirir - 22.06.2022, Sputnik Azərbaycan\nPeskov: Rusiya Litvaya qarşı cavab tədbirlərini nəzərdən keçirir\nRusiya prezidentinin sözçüsü bildirib ki, Kalininqrada yüklərin tranzitinə qoyulan məhdudiyyət fundamental sənədlərə ziddir. 22.06.2022, Sputnik Azərbaycan\nBAKI, 22 iyun — Sputnik. Kalininqrada tranzitin məhdudlaşdırılmasına cavab variantları hələ də müzakirə edilir, Rusiya hökuməti müxtəlif tədbirləri nəzərdən keçirir. TASS xəbər verir ki, bunu jurnalistlərə Rusiya prezidentinin sözçüsü Dmitri Peskov bildirib."Tədbirlər hazırlanır. Biz hər şeyi diqqətlə ölçüb-biçdikdən sonra məlumat verəcəyik", - deyə o, konkret qərarların hələ də müzakirə olunduğunu bildirib.Kreml sözçüsü qeyd edib ki, müxtəlif tədbirlərdən danışmaq olar."Rusiya Litva tərəfindən Kalininqradın nəqliyyat blokadasına reaksiyanı seçərkən konkret forma və ya vaxta diqqət yetirmir. Əsas odur ki, məhdudiyyətlərə cavab verilsin", - deyə Peskov bildirib."Burada bizim üçün əsas odur ki, bu cür qeyri-dost addımlara cavab verək. Rusiya hökuməti əmindir ki, Litva ərazisindən Kalininqrada yüklərin tranzitinə qoyulan məhdudiyyət fundamental sənədlərə ziddir", - prezidentin mətbuat katibi fikirlərini yekunlaşdırıb.Kremlin nümayəndəsi dəqiqləşdirib ki, söhbət, xüsusilə, 1994-cü ildə Rusiya ilə Avropa İttifaqı arasında bağlanan razılaşmalardan gedir. "Orada 94-cü il müqaviləsi də var, digərləri də", - deyə Rusiya prezidentinin mətbuat katibi qeyd edib.Rusiya Federasiyası ilə Avropa İttifaqı arasında tərəfdaşlıq və əməkdaşlıq haqqında 24 iyun 1994-cü il tarixli sazişə əsasən, ölkələr "gömrük ərazisindən çıxan və ya qarşı tərəfin gömrük ərazisi üçün nəzərdə tutulan malların öz ərazisindən sərbəst tranzitini" təmin etməlidirlər.O, konkret tədbirlərin hələ də müzakirə olunduğunu təsdiqləyib. "Biz əminik ki, Avropa İttifaqının qəbul etdiyi bu qeyri-qanuni sanksiyalar bu vəziyyətdə tətbiq oluna bilməz. Bu sanksiyaların Kalininqrada tranzitdə tətbiqi sadəcə olaraq fundamental sənədlərə ziddir", - Kreml sözçüsü deyib."Litvanın Kalininqrad vilayətinə yük tranziti məsələsi ilə bağlı hərəkətləri bütün mövcud razılaşmaları pozur. Aİ-nın Rusiya Federasiyasına qarşı sanksiyaları isə bu halda qəbuledilməzdir. Biz əminik ki, Avropa İttifaqının qəbul etdiyi qanunsuz sanksiyalar bu vəziyyətdə qətiyyən mümkün deyil", - deyə Peskov jurnalistlərə bildirib.Litva Dəmir Yolları Kalininqrad vilayətinin Dəmir Yollarını xəbərdar edib ki, onlar iyunun 18-dən Avropanın sanksiyaları səbəbindən Rusiyanın regionlarından bölgəyə bir sıra yüklərin tranzitini məhdudlaşdırıblar.\npeskov, dmitri peskov, litva\n18:35 22.06.2022 (Yenilənib: 19:27 22.06.2022)\n© Sputnik / Grigoriy Syisoev / Fotobanka keçməkRusiya prezidentinin sözçüsü Dmitri Peskov\nRusiya prezidentinin sözçüsü bildirib ki, Kalininqrada yüklərin tranzitinə qoyulan məhdudiyyət fundamental sənədlərə ziddir.\nBAKI, 22 iyun — Sputnik. Kalininqrada tranzitin məhdudlaşdırılmasına cavab variantları hələ də müzakirə edilir, Rusiya hökuməti müxtəlif tədbirləri nəzərdən keçirir. TASS xəbər verir ki, bunu jurnalistlərə Rusiya prezidentinin sözçüsü Dmitri Peskov bildirib.\n"Tədbirlər hazırlanır. Biz hər şeyi diqqətlə ölçüb-biçdikdən sonra məlumat verəcəyik", - deyə o, konkret qərarların hələ də müzakirə olunduğunu bildirib.\nKreml sözçüsü qeyd edib ki, müxtəlif tədbirlərdən danışmaq olar.\n"Rusiya Litva tərəfindən Kalininqradın nəqliyyat blokadasına reaksiyanı seçərkən konkret forma və ya vaxta diqqət yetirmir. Əsas odur ki, məhdudiyyətlərə cavab verilsin", - deyə Peskov bildirib.\n"Burada bizim üçün əsas odur ki, bu cür qeyri-dost addımlara cavab verək. Rusiya hökuməti əmindir ki, Litva ərazisindən Kalininqrada yüklərin tranzitinə qoyulan məhdudiyyət fundamental sənədlərə ziddir", - prezidentin mətbuat katibi fikirlərini yekunlaşdırıb.\nKremlin nümayəndəsi dəqiqləşdirib ki, söhbət, xüsusilə, 1994-cü ildə Rusiya ilə Avropa İttifaqı arasında bağlanan razılaşmalardan gedir. "Orada 94-cü il müqaviləsi də var, digərləri də", - deyə Rusiya prezidentinin mətbuat katibi qeyd edib.\nRusiya Federasiyası ilə Avropa İttifaqı arasında tərəfdaşlıq və əməkdaşlıq haqqında 24 iyun 1994-cü il tarixli sazişə əsasən, ölkələr "gömrük ərazisindən çıxan və ya qarşı tərəfin gömrük ərazisi üçün nəzərdə tutulan malların öz ərazisindən sərbəst tranzitini" təmin etməlidirlər.\nO, konkret tədbirlərin hələ də müzakirə olunduğunu təsdiqləyib. "Biz əminik ki, Avropa İttifaqının qəbul etdiyi bu qeyri-qanuni sanksiyalar bu vəziyyətdə tətbiq oluna bilməz. Bu sanksiyaların Kalininqrada tranzitdə tətbiqi sadəcə olaraq fundamental sənədlərə ziddir", - Kreml sözçüsü deyib.\n"Litvanın Kalininqrad vilayətinə yük tranziti məsələsi ilə bağlı hərəkətləri bütün mövcud razılaşmaları pozur. Aİ-nın Rusiya Federasiyasına qarşı sanksiyaları isə bu halda qəbuledilməzdir. Biz əminik ki, Avropa İttifaqının qəbul etdiyi qanunsuz sanksiyalar bu vəziyyətdə qətiyyən mümkün deyil", - deyə Peskov jurnalistlərə bildirib.\nLitva Dəmir Yolları Kalininqrad vilayətinin Dəmir Yollarını xəbərdar edib ki, onlar iyunun 18-dən Avropanın sanksiyaları səbəbindən Rusiyanın regionlarından bölgəyə bir sıra yüklərin tranzitini məhdudlaşdırıblar.


İntiqam hissi bir işə yarayırmı? - Azinforum.az İnformasiya Portalı\nAna səhifə / Şou Biznes / İntiqam hissi bir işə yarayırmı?\nİntiqam hissi bir işə yarayırmı?\nTəkamül dövründə intiqam duyğusu olduqca yararlı bir məqsədə xidmət edir: hətta onu gözləmək belə insana zövq verir. Bəs niyə intiqam hissi var?\nİntiqam hekayələri həm acı, həm də şirindir. Götürək, Homerin İliada dastanını. Paris Eleni qaçırdıqda, əri Kral Menelaus buna dözməyib və Paris-ə hücum etməyə qərar verir.\nTroya böyük bir ordu ilə girir və minlərcə insanın öləcəyi böyük bir dava başlayır. Dastanda intiqam ilə dolu başqa hadisələr də var.\nYer üzündə var olduğumuz müddətdə intiqam insan davranışının bir hissəsi olub. Tarix boyunca yunan faciəsindən tutmuş Shakepeare-in Hamletinə qədər ədəbiyyatda da bu hissə yer verilib.\nBəs insanı intiqam almağa məcbur edən nədir? Araşdrımaçılar buna dair bəzi məlumatlar əldə edib və intiqamın gözlənməyən bəzi faydaları olduğunu aşkarlayıblar.\nİntiqam insanı hərəkətə keçirən güclü bir duyğu tətiyidir.\nUzun müddətdir intiqam və bağışlama hissləri üzərində araşdırma aparan Miami Universitetindən təkamül psixologiyası mütəxəssisi Michael McCullough deyir: “Sizə zərər verən birinə qarşı qəzəb hiss etmə və incitmə istəyi hər cəmiyyətdə anlaşılan bir vəziyyətdir.”\nTarixdə bir çox hekayə kimi Hamlet də intiqam duyğusu ilə hərəkət edib\nAraşdırmalar cinayətlərin 20%-in, məktəblərə edilən silahlı hücumların 60%-in intiqamdan qaynaqlandığını göstərir.\nDonald Trump-ın prezident seçilməsini belə “sürətlə qloballaşan iqtisadiyyatın özlərini tərk etdiyi duyğusuna qapılan ağdərili işçi sinfinin intiqamı olaraq dəyərləndirən məqalələr belə olub.\nHücum mövzusunda araşdırma aparan Virginia Universitetindən David Chester, zorakı bir hücumdan əvvəl başqa şeylərin hərəkətə keçdiyini görüb.\nTəhrikedici hal ilə intiqam arasındakı hissləri “psixoloji vasitələr” olaraq adlandıran Chester, misal olaraq birinin təhqiredici davranışı qarşısında hücumla reaksiya vermənin qaynağını intiqam duyğusu ilə bağlayır.\nChester-in araşdırmaları, təhqir edilən və ya sosial baxımdan istənməyən bir insanın kədərə qapıldığını və buna hücum ilə reaksiya göstərənlərdə beyinin kədər ilə bağlı bölgələrinin daha aktiv olduğunu göstərib.\nFəqət, istənməmə duyğusu başlanğıcda kədər versə də, intiqam almaq fürsəti ortaya çıxdıqda bu, zövq ilə maskalana bilir.\nHücum ilə cavab versinlər deyə təhrik edilən insanlar, beyinlərindəki mükafat bölgəsinin hərəkətə keçməsilə, həqiqətən də şirin bir intiqam hissinə qapılırlar.\nRichard Nixon “düşmən siyahısı” ilə məşhur idi\n“Psixologiyanın atası” bilinən Sigmund Freud də, hücum ilə zövq arasındakı əlaqədən söz açırdı, amma, intiqamın ayrı bir zövq verdiyi aşkarlanıb.\nChester-in komandası ilə birlikdə etdiyi bir təcrübənin nəticələri keçən ay, Personality and Social Psychology jurnalında dərc olunub.\nKompüterdə oynanan bir top fırlatma oyununda bilərəkdən qrupdan kənarda saxlanan insanların intiqam nümayişi olaraq virtual bir cadu oyuncağını iynələdikləri ortaya çıxıb.\nEyni təcrübəni laboratoriyada aparıdıqda oyundan kənarda qalan insanların intiqam hissi ilə rəqiblərini narahat edəcək formada yüksək səs çıxararaq, bir düyməyə uzun müddət basdıqları müşahidə edilib.\nİntiqam duyğusu insana müvəqqəti bir zövq verir\nBəs bu qədər zərərli bir davranış təkamül boyunca necə mövcud olub?\nBu, təkamül prosesinin hər hansısa bir xətası deyil, intiqamın çox yararlı bir iş görməsinə görə belədir.\n“İntiqam alacağınızın bilinməsi, insanların sizə sataşmasını və ya sizdən yararlanmasının qarşısını alan bit təsir olacaqdır”, Chester deyir.\nLeonardo di Capriao-un Oscar mükafatı almış Diriliş (The Revenant) filmində baş qəhrəman, oğlunu öldürənlərdən intiqam alma hissi ilə həyatda qalır.\nİntiqam təhlükəsi bəzi hücumların qarşısını ala bilir.\n2006-cı ildə aparılan bir araşdırmada, kişilərin intiqama daha yaxın olduğunu, intiqam hissindən daha çox zövq adıqlarını ortaya çıxarıb.\n“İstənməmə duyğusunu hiss edən” hər kəs şiddətə al atmır. Bəziləri özlərinə zərər verərək bu duyğu ilə savaşırlar.\nBəzi psixoloji taktikalar sayəsində intiqam hücumuna meylli insanlar da istəklərini idarə edə bilirlər. Chester-in təcrübələrində bu, insanların beynində gözlənilməz hərəkətlərin basdırılması və məntiq irəli sürmədə vacib rolu olan qismin aktiv olduğu görülüb.\nYəni intiqama qapılmaq məcburiyyətində deyilik.\nBizə yanlış davranan insana qarşı intiqam hissi ilə alışarkən, bu duyğunun o an üçün yaxşı təsir edəcəyini, amma uzun davam etməyəcəyini bilmək lazımdır.\nBu duyğunun var olma səbəbinin, əcdadlarımızın təhqir edilməkdən və alçaldılmaqdan qorunmaq olduğunu unutmayaq. (BBC)\nÖncəki Boşanmadan da aliment almaq mümkündür – Video\nNövbəti “Hərbi vəziyyət haqqında” qanunun tətbiqi barədə –FƏRMAN


Araz və Mil-Muğan su anbarlarının birgə istifadəsinin 50-ci ildönümü qeyd edilib\nƏcnəbinin olduğu yer üzrə qeydiyyatı\nBirdəfəlik giriş vizası\nÇoxdəfəlik giriş vizası\nAvqustun 16-da Azərbaycan Respublikasının Prezidenti cənab İlham Əliyev və birinci xanım Mehriban Əliyeva Kəlbəcər və Laçın rayonlarında olublar.\nAraz çayı boyunca inşa edilmiş Araz və Mil-Muğan su anbarlarından birgə istifadə edilməsinin 50 illiyi münasibətilə yubiley mərasimi keçirilib.\nEnergetika Nazirliyindən NUHÇIXAN İnformasiya Agentliyinə bildirilib ki, Azərbaycan və İran İslam Respublikasının hökumət nümayəndələrinin iştirakı ilə təşkil edilmiş mərasim ərazidəki sərgi ilə tanışlıqdan başlanıb. Tədbirdə Azərbaycan tərəfdən Naxçıvan Muxtar Respublikasının Baş naziri Səbuhi Məmmədov, İran tərəfdən isə Şərqi Azərbaycan vilayətinin valisi Mohammad Reza Pour Mohammadi açılış nitqləri ilə çıxış ediblər. Araz çayı üzərində Azərbaycan və İran tərəfindən tikilərək 1971-ci ildə birgə istismara verilmiş, həcmi 1 milyard 350 milyon kubmetr olan Araz su anbarı, həmçinin “Araz” SES və hər iki ölkənin ərazisində 400 min hektar sahənin suvarılmasını təmin edən Mil-Muğan su anbarının regional əməkdaşlığın inkişafında əhəmiyyəti diqqətə çatdırılıb.\nNaxçıvan Muxtar Respublikasının Baş naziri Səbuhi Məmmədov deyib: “Bu gün ölkə prezidentlərinin iradəsinə uyğun olaraq həyata keçirilən birgə layihələr əlaqələrimizi daha da möhkəmləndirir. Azərbaycan Respublikası ilə İran İslam Respublikasının dövlət sərhədində Araz və Mil-Muğan su anbarlarının dostcasına birgə istifadəsinin 50 illiyinin xüsusi mərasimlə qeyd edilməsi əlaqələrimizin möhkəm tarixi köklər üzərində daha da inkişafının göstəricisidir”.\nŞərqi Azərbaycan vilayətinin valisi Mohammad Reza Pour Mohammadi bildirib: “Bu gün həm mədəni sərvət, həm də bölgə insanları üçün iqtisadiyyatın həyat arteriyası olan, bir çaydan daha üstün məna daşıyan Araz çayı ətrafında toplaşmışıq. Bu çay geniş əməkdaşlığımız üçün üzümüzə açılan böyük bir dünyanın nümunəsidir. İnşallah ki, sabahın işıqlı günləri üçün əməkdaşlığı davam etdirəcəyik. Dağlıq Qarabağ münaqişəsinin bitməsini və bölgədə davamlı sülhün bərqərar olmasına dair razılıqları nəzərə alaraq bütün ölkələrin əməkdaşlığı üçün yaxşı bir fürsət yaradılıb. Azərbaycanla hər cür əməkdaşlığa hazırıq”.\nTədbirdə Azərbaycan Meliorasiya və Su Təsərrüfatı ASC-nin sədri Zaur Mikayılov və İran İslam Respublikasının energetika nazirinin su məsələləri üzrə müavini Ghasem Taghızadeh də çıxış edib. Zaur Mikayılov əmin olduğunu vurğulayıb ki, mövcud su ehtiyatlarından daha səmərəli istifadənin təmin olunması, su təminatında yarana biləcək çətinliklərin vaxtında qarşısının alınması və hər iki dövlətin su və enerjiyə olan tələbatının ödənilməsi məqsədilə bu sahədə fəaliyyət bundan sonra da uğurla davam etdiriləcək. Ghasem Taghızadeh isə iki ölkə arasında Araz çayı üzrə əməkdaşlığın və rəğbətli münasibətin bütün dünyada sülh və dostluğun gözəl nümunəsi ola biləcəyini deyib.\nAzərbaycan Respublikasının energetika naziri Pərviz Şahbazov da çıxışında Araz və Mil-Muğan su anbarlarını ölkələrimiz üçün sosial-iqtisadi obyektlərdən daha çox uzunmüddətli əməkdaşlıq körpüsü adlandırıb: “Araz və Mil-Muğan su anbarları, “Araz” SES, eləcə də Araz çayı üzərində yeni layihələrin nümunəsində əminliklə deyə bilərik ki, Azərbaycan və İran öz aralarındakı sərhədi davamlı şəkildə birgə əməkdaşlıq imkanlarına uğurla çevirən ölkələrdir. Yarım əsr ərzində bu infrastrukturlar paritet əsasda hər iki ölkənin maraqlarına xidmət edərək Azərbaycan-İran təcrübəsində transsərhəd sularından istifadənin də örnək modelini formalaşdırıb”.\nNazir Pərviz Şahbazov mürəkkəb bir dövrdə belə strateji əhəmiyyətli layihələrin ərsəyə gəlməsində ulu öndər Heydər Əliyevin misilsiz rolunu vurğulayıb. Azərbaycan tərəfi üçün ümumi gücü 22 MVt olan “Araz” SES-in o dövrdə ölkəmizin enerji təminatına mühüm töhfə verdiyini diqqətə çatdırıb. Energetika naziri bildirib ki, Azərbaycan Respublikasının Prezidenti İlham Əliyevin regionda yeni reallıqlar yaradan siyasəti nəticəsində hazırda Araz çayının su və energetika ehtiyatlarının birgə istifadəsi ilə bağlı əməkdaşlığımız “Xudafərin”, “Qız Qalası” hidroqovşaqları və su elektrik stansiyaları, eləcə də digər layihələrlə genişlənərək yeni inkişaf mərhələsinə daxil olub. “Azərbaycanın əzəli torpaqlarının işğaldan azad edilməsi və tarixi sərhədlərinin bərpası ilə regionda yaranmış yeni geosiyasi reallıqlar və təhlükəsiz inkişaf mühiti bu layihələrin icrası istiqamətində maneələri artıq aradan qaldırıb. Bu layihələrin icrası uzaqgörən siyasətin, dəqiq hesablanmış strateji yanaşmanın məhsulu olmaqla bərabər hər iki dövlət üçün Araz çayının əhəmiyyətini daha da artırır. Yaxın gələcəkdə ümumi qoyuluş gücü 200 MVt olan “Xudafərin” və 80 MVt gücündə “Qız Qalası” su elektrik stansiyaları tikiləcək. Nəticədə biz ildə ümumən 716 milyon kilovat/saat elektrik enerjisi istehsal edə biləcəyik.”\nİran İslam Respublikasının energetika naziri Reza Ardakanian bildirib: “Araz və Mil-Muğan su anbarlarının istismara verilməsinin 50-ci ildönümü İran və Azərbaycan arasındakı dərin dostluq əlaqələri və əməkdaşlıq münasibətlərini ifadə edir. Şübhəsiz, Araz çayı İran və Azərbaycan arasında hər iki qonşu dövlətin əhalisinin qan damarı kimi ortaq sərhədin mühüm hissəsində sülh və dostluğun simvoluna çevrilib”.\nMərasimdə Araz və Mil-Muğan su anbarlarının istismarı və birgə əməkdaşlıq tarixinə dair hər iki ölkə tərəfindən hazırlanmış qısametrajlı sənədli filmlər nümayiş etdirilib. Yekunda Araz və Mil-Muğan su anbarlarının istismarı üzrə birgə komissiyanın və 50-ci görüşün protokolu imzalanıb.


Məğlubiyyətin “Xəcalət”i » Azxeber.com Azərbaycanda özəl xəbərlər, araşdırmalar, təhlillər və müsahibələrin tək ünvanı\nTələsdiyimi görüb, hara getdiyimi soruşdu. Yarım saatdan da az vaxtım qaldığını, Akademik Milli Dram Teatrına çatmalı olduğumu dedim. Lakin "pik saat” olduğu üçün gecikəcəyimdən gileylənə-gileylənə gödəkcəmi əynimə keçirib qapıya səmt almaq istəyəndə, hansı tamaşa olduğu ilə maraqlandı, yazıçı-dramaturq Hüseynbala Mirələmovun Qarabağdan, qaçqın həyatından bəhs edən eyniadlı əsəri əsasında səhnələşdirilən "Xəcalət”dən bəhs etdim. Gözünü gözümə zilləyib bir qədər baxdı, sonra üzündə istehzalı təbəssüm yarandı və əlavə etdi: "O vaxt Ağdamdan Bakıya gələndə bizə qəribə baxırdılar. Deyirdilər ki, sizin orada eviniz var idi? Guya biz birdən-birə, torpaqdan peyda olmuşuq və ya başqa planetdən gəlib onların arasına düşmüşük. Əvvəl-əvvəl bu cür danışanlarla dalaşırdıq, sonra alışdıq”. O danışdıqca susurdum. Necə də dəhşətlidir, yurdunun bir hissəsindən didərgin düşür, digər hissəsində tənəyə məruz qalırsan. Sənə yad, soyuq, məsafəli davranırlar. Sanki suçlu sənsən! Ağac kimi kökündən kəsilib kənara atılırsan, bilmirsən doğrandığına yanasan, yoxsa baxışların, sözlərin altında rəndələnməkdən özünü qoruyasan.\nBu dialoqdan sonra tamaşa mənə daha da maraqlı gəldi. "Görəsən, Aydının dediklərini orada nə qədər hiss edəcəm” düşüncəsi ilə teatra yollandım. Adam çoxluğundan girişdə sıxlıq yaranmışdı. Sən demə, bu, aysberqin görünən hissəsi imiş. İçəridə bir anşlaq vardı, gəl görəsən! Açığı təəccübləndim, həm də sevindirici idi. Deməli, biganəlik yoxdur, deməli, Qarabağ unudulmayacaq. Son dəqiqələr olduğu üçün, zaldakı yerimizi tutduq. Bayaqdan dinməyən insan uğultusu, bir-birinə qarışan səsdən yaranan hay-küy artıq dinməyə başlayırdı. Gözlər son dərəcə dəqiq, qüsursuz hazırlanan qaçqın evinə dikilir: nəmli divar, oradan asılmış tar, uçuq tavan, çökək döşəmə, dəmirdən paslı çarpayı, pərdə ilə arakəsmələr, sınıq-salxaq əşyalar. Tamaşanın quruluşçu rəssamı İsmayıl Məmmədovun səhnəni necə həssaslıqla tərtib etdiyi danılmaz idi. Baxdıqca vaxtı ilə baxçalara, xəstəxanalara, yayda istidən qovuran, qışda soyuqdan donduran vaqonlara, ucu-bucağı görünməyən çadır şəhərciklərinə sığınan insanlar gəlib adamın gözü önündə dayanırdı.\nHüseynbala Mirələmovun "Xəcalət” adlı iki hissəli dramı, yazıçının şərti olaraq "Qarabağnamə” adlandırılan silsiləsinə daxil olan əsərlərindəndir. Cəmi altı obrazın iştirak etdiyi dramda baş verənlər Qarabağ müharibəsindən sonrakı hadisələrdən bəhs edir. Maraqlı, orijinal süjetə, bitkin kompozisiyaya malik olan, yarı xatirə, yarı olmuş və başa gəlmişlərin təsviri yolu ilə yazılmış bu əsəri yazıçı təxəyyülü ilə gerçəyin, bədiiliklə sənədliliyin harmoniyasından yarandığını da demək olar. Hadisələr yazıçı ustalığı və səmimiliyi ilə elə təqdim olunur ki, ürəyi, mənəviyyatı yerində olan hər bir azərbaycanlı bunlardan yalnız mütəəssir olmaqla kifayətlənmir, həm də gələcək mübarizələr üçün daxilən səfərbər olur. Bir ailənin başına gələnlərin təsviri ilə başlanan əsərdə olaylar şəxsi mənafedən uzaqlaşdırılaraq ümümxalq müstəviyə keçirilir və izləyici belə bir sualla baş-başa buraxılır: "Kimdir günahkar, özümüz, ya özgələri?”\nHadisələr Bakıda, qaçqınların yaşadıqları yataqxanalardan birində cərəyan edir. Ailənin qızı Gülyaz istəmir ki, yoldaşları onların hansı vəziyyətdə və hansı şəraitdə yaşamaqlarının şahidi olsunlar. Anası Fərqanənin öyüd-nəsihəti ona təsir etmir və o, əsəbi şəkildə anasına deyir: "Bura adam gələr, ana? Bilirsən onların necə evləri var?” Bu bir neçə cümlə məğrur qızın ailəsinin durumunu büsbütün aydınlaşdırır.\nMüəllifin çılpaq şəkildə obrazların dili ilə canlandırdığı bir çox məqamlar, bir ailənin faciəsi milli faciə kimi təqdim olunur. H.Mirələmov qaçqın taleyi yaşamağa məcbur olanları da iki yerə bölür: qaçqın statusundan istifadə etməklə qaz vurub qazan dolduranlar və Vətənə qayıtmaqdan başqa arzusu olmayan, aza qane olan, "Təki torpaqlarımız azad olsun”, - ideyası ilə yaşayanlar.\nH.Mirələmovun 2003-cü ildə qələmə aldığı bu dram bir çox mətləbləri özündə ehtiva edən əsərdir. Burada "Əsl insan və vətəndaş kimdir?” sualından başlayaraq müxtəlif problemlərlə bağlı sorğulara cavab verilib, Azərbaycanın sinəsində hələ ki, sağalmaz yara olan Qarabağ problemi, məcburi köçkünlərin taleyi, qaçqınlara göstərilən münasibət və onların həyat uğrunda apardıqları mübarizənin real mənzərələri yaradılıb.\nQuruluşçu rejissoru əməkdar incəsənət xadimi Bəhram Osmanov, bəstəkarı Xalq artisti Səyavuş Kərimi olan tamaşada əsas rolları Xalq artistləri Nurəddin Mehdixanlı, Ramiz Novruz, Əməkdar artist Əsgər Məmmədoğlu, aktyorlar Xədicə Novruzlu, Əlvida Cəfərov, Məzahir Cəlilov ifa edirdi. Dramaturq müharibənin doğurduğu faciələri, insanlara gətirdiyi fiziki və mənəvi əzabları, sındırılmış insan talelərini, ümidsizliyi təsirli boyalarla təsvir edə bilib. "Xəcalət” pyesi dünyada hökm sürən müharibə kabusuna, zorakılığa qarşı yönəlmiş, insanları ən çətin anlarda belə ləyaqətli, mətin və mübariz olmağa səsləyən bir əsərdir. Pyesə dramaturqun qoyduğu "Xəcalət” adı çox doğru və yerində işlənib. Torpaqlarımızın 20%-dən çoxunun işğal olunduğu, milyonlarla insanın qaçqın düşdüyü bir vaxtda xalqımızın heç nə olmamış kimi şad-xürrəm yaşaması bizim üçün xəcalətdir. Sazaq kimi adamı kəsən cümlələrdən biri isə budur: "Vətən insanın bədəni kimidir, bir yeri ağrıyanda digər yerləri də sızıldayır. Bəs bu sızıltı Bakıda niyə hiss edilmirdi?” Hüseynbala Mirələmov bu cümlə ilə həm Qarabağ həqiqətini, həm də Bakının reallığını gözlər önünə sərir!\nMən isə Bəxtiyar Vahabzadəni düşünürdüm. Onun vaxtilə "Xəcalət” povesti nə üçün yarıya qədər oxuya bildiyini, qəhərdən boğulduğunu, göz yaşlarını saxlaya bilmədiyinin səbəbini anlamışdım. Bu dərdlə qol-qola, baş-başa yaşaya bilməməyin xəcalətindən idi.


Əbülfəs Qarayevin oliqarxlara “dişi batmır”? – Araşdırma – Yenicag.Az\nAna Səhifə Araşdırma Əbülfəs Qarayevin oliqarxlara “dişi batmır”? – Araşdırma\nƏbülfəs Qarayevin oliqarxlara “dişi batmır”? – Araşdırma\nYeni Çağ Media Qrupu – May 21, 2016 - 11:59\nAzərbaycanın paytaxtı Bakı 2016-cı ildə yay səyahəti üçün rusiyalı turistlərin şəhərləri arasında тоp-5-də yer alıb. Bu barədə Rusiyanın Travel.ru nəşri yazır. Bir neçə gün əvvəl yayılan reytinqə əsasən, iyunun 1-dən avqustun 31-nə kimi turistlər üçün mehmanxana, mənzil tipli mehmanxana və sərbəst səyahətə görə bron edilən yerlər üzrə təyin edilib.\nŞirkətin məlumatına görə, hazırda rus turistlər üçün Bakı və Minsk ən aşağı büdcəli paytaxt (yaşamaq üçün sutkada orta hesabla 45 avro – 76 AZN), London isə ən bahalı paytaxtdır (orta hesabla 200 avro – 338 AZN).\nYenicag.az xəbər verir ki, Qaynarinfo.az-ın araşdırması isə ortaya ilginc məqamlar çıxarıb.\nMəsələ burasındadır ki, Azərbaycanın rus turistlər üçün cəlbedici məkanlarından birinə çevrilməsinin səbəbi tamamilə subyektivdir. Belə ki, onlar Bakıya heç də buradakı sərfəli qiymətlərə və keyfiyyətli xidmətə görə meyllənmirlər.\nƏsas səbəb bu il rus turistlərin istirahət üçün məlum səbəbdən Türkiyə və Misirə getməkdən imtina etmələridir.\nSuriya məsələsnə görə rəsmi Moskva ilə Ankara arasında münasibətlər kəskin pisləşib. Misirdəki qeyri-sabt ictimai-siyasi vəziyyət və bu ölkəyə, eyni zamanda əks istiqamətdə uçuşların təhlükəlililyi rus turistləri alternativ seçimə sürükləyir. Elə Bakının adını ön plana çıxaran səbəb də budur.\nAmma Qaynarinfo.az əməkdaşının yerli turizm agentliklərinin bəziləri ilə əlaqə saxlaması sayəsində aydınlaşıb ki, xüsusilə rus turistləri Azərbaycanda istirahət haqqında müraciət etsələr də, amma sonradan qiymətlərin baha olması səbəbindən ölkəmizə gəlməkdə maraqlı olmurlar.\nBurada təəccüblü heç nə yoxdur: ölkəmizdə turist xərclərinin baha başa gəlməsi çoxdankı reallıqdır. Baxmayaraq ki, Azərbaycanın Mədəniyyət və Turizm Nazirliyi bu istiqamətdə təsirli tədbirlərin görüldüyünə dair bir-birini təkrarlayan açıqlamalar verir. Əbülfəs Qarayevin rəhbərlik etdiyi nazirlik yerli turizm obyektlərində xidmət və qiymətin yaxşılaşdırılması istiqamətində lazımi tədbirlərin görüldüyü barədə mütəmadi anonslar etsə də, bu, real vəziyyətə heç bir təsir etmir.\nƏksər müstəqil ekspertlər düşünür ki, Qarayevin nazirliyi ümumi, mücərrəd və daha çox gözdən pərdə asmağa hesablanmış addımlar atmaqla məşğuldur, nəticədə isə turistlərin cəlb edilməsi ilə bağlı yaranmış ənənəvi, xoşagəlməz vəziyyəti dəyişmək mümkün olmur.\nƏbülfəs Qarayevin oliqarxlara “dişi batmır”?\nBunun səbəbi isə Azərbaycanda bütün sahələrdə olduğu kimi, turizmdə də iri məmurların maraqlarının ön plana çıxması göstərilir. Qeyri-rəsmi olaraq ölkədəki turist obyektlərinin mütləq çoxluğu onların nəzarətində və ya himayəsindədir.\nBelədə isə ortadakı məlum problemləri aradan qaldırmaqla bağlı əlaqədar qurumların, xüsusilə də Mədəniyyət və Turizm Nazirliyinin duruma müdaxilə imkanları məhdudlaşır. Nazirlik belə obyektlərin fəaliyyətinin həm müasir xidmət standartlarına, həm də qiymətlər sarıdan optimal situasiyaya uyğunlaşdırılması üçün konkret addımlar atmağa çətinlik çəkir.\nBir sözlə, görünür, Əbülfəs Qarayev bəzilərinə “diş keçirməkdə” acizdir, nəticədə isə Azərbaycanın dövlət büdcəsinə milyonlarla manat qazanc gətirə biləcək turizm sektoru bunun tamamilə əksinə olaraq, həmin külli miqdarda vəsaitin ölkədən dərbədər düşməsinə gətirib çıxarır.\nYa Qarayev üçün sözdən işə keçmək vaxtı, ya da…\nHələ ötən ilin aprelində KİV-ə də sızan statistik məlumatlardan belə məlum olurdu ki, azərbaycanlılar 2014-cü ildə xaricdə 3, əcnəbi turistlər isə Azərbaycanda 2,4 milyard dollar xərcləyiblər.\nRəsmi statistik rəqəmlərə görə, 2014-cü ilin payızından 2015-ci ilin yazınadək azərbaycanlıların xarici ölkələrdəki turizm xərcləri 8 dəfə artıb. Mərkəzi Bankın məlumatına görə, ötən il xaricdəki Azərbaycan rezidentlərinə 3 milyard dollar məbləğində turizm xidməti göstərilib, Bu, 2013-cü ilin göstəricisindən 4 faiz çoxdur.\nBunun qısa izahı ondan ibarətdir ki, biz nəinki ölkəyə xarici turist axını təşkil edə bilirik, eyni zamanda yerli vətəndaşlar da daxili turizm əvəzinə ölkədən kənara üz tutmağa üstünlük verirlər.\nÖlkənin neft gəlirlərinin kəskin azaldığı və iqtisadi böhranın ayaq səslərinin hər gün bir az da gur eşidildiyi vaxtda yuxarıdakı rəqəmlər tükürpədicidir. Aydın görünür ki, Əbülfəs Qarayevin nazirliyinin turizm sektorunu canlandırmaq və faktiki olaraq, postneft dövrünün başlandığı vaxtda bu onu daha gəlirli sahəyə çevirmək istiqamətində fəaliyyəti effektsizdir. Adçəkilən nazirliyi sözügedən sahədə daha əməli fəaliyyətlə məşğul olmasının, ənənəvi, şablon açıqlamalardan əl çəkərək, Azərbaycanda turizmi canlı, dinamik sektoru qaçılmazdır.\nƏks halda ölkəmizdə turizm sayəsində qazanıla biləcək yüz milyonlarlıa manatın xaricə axması və ya xaricdə qalmasının birbaşa məsuliyyətini Əbülfəs Qarayevdən qeyrisi daşımır…


Polis Leyla Yunusun ofisinə niyə gəlib?\nPolislər hüquq müdafiəçisi Leyla Yunusun Nizami küçəsi 53 ünvanında yerləşən ofisi qarşısında\nAprelin 17-də saat 14 radələrində Hüquq müdafiəçisi Leyla Yunusun Nizami küçəsi 53 ünvanında yerləşən ofisinə polislər gəlib. Leyla Yunus AzadlıqRadiosuna deyib ki, iki nəfər polis əməkdaşları özlərini təqdim etməyib, ofisin işçilərinin sənədlərini tələb ediblər:\n«Mən özüm ofisdə olmamışam. Onlar gəlib ofisin işçilərinə hədə qorxu gəliblər. Bildiriblər ki, sizin burada hansı işlər gördüyünüz bizə yaxşı məlumdur. Sizin barənizdə məlumatlar toplandıqdan sonra tədbirlər görüləcək».\nLeyla Yunus deyir ki, aprelin 2-də də onun ofisini naməlum adamlar gəlib, ofisin qapılarını sındırıblar. Leyla Yunusun fikrincə bunlar müxtəlif tədbirlərdə və beynəlxalq mediada Azərbaycan hökumətini tənqid edən çıxışları ilə bağlıdır.\nDİN mətbuat xidmətinin şöbə rəisi Orxan Mansurzadə isə deyir ki, sahə rəislərinin və inspektorlarının əsas vəzifələrindən biri xidməti ərazidə pasport rejimini və qeydiyyat qaydalarını yoxlamaqdan ibarətdir. Orxan Mansurzadə həmçinin qeyd edir ki, sahə rəisinin göstərişinə əsasən 2 polis əməkdaşı Nizami küçəsi 53 ünvanına getmiş, polislərdən biri giriş qapsındaca texniki işçilərin birindən, həmin ünvanda kimlərin fəaliyyət göstərməsi ilə maraqlanıblar:\n“Sonra içəridən bir xanım gələrək bu ünvanda Leyla Yunusa məxsus ofisin yerləşdiyini, onun icazəsi olmadan əlavə heç bir məlumat verə bilməyəcəyini deyib. Polislər də bu cavabla kifayətlənərək ərazini tərk ediblər. Yəni Leyla Yunusun dediyinin əksinə olaraq polis əməkdaşları ofisinin içərsinə belə daxil olmadığından, onların ofis işçilərinə qarşı hər hansı təzyiq və təhdid etməsi ilə bağlı iddialar tamamilə gülüncdür. Belə iddiaların heç bir əsası yoxdur və polis əməkdaşlarına qarşı onun növbəti böhtan, qarayaxma kampaniyasından başqa bir şey deyil. Ümumiyyətlə Leyla Yunus hər zaman polis mövzusu ətrafında əsassız və süni şəkildə şou düzəldərək bundan özünün siyasi məqsədləri üçün yararlanmaqda, əlavə dividentlər qazanmaqda çox mahirdir”\nOrxan Mansurzadə əlavə edir ki, analoji tədbirlər nəinki Nizami küçəsi 53-də, həmçinin digər yaxın küçə və ünvanlarda da aparılıb.\nNorveçin Xarici İşlər naziri Leyla Yunusla görüşüb


Ana səhifə Bütün dövlət xidmətləri Azərbaycan adları barədə məlumat\n“İnformasiya əldə etmək haqqında” Azərbaycan Respublikası Qanununun 6-cı və 10-cu maddələri;\n- Azərbaycan Respublikası Prezidentinin 2006-cı il 18 aprel tarixli 391 nömrəli\nFərmanı ilə təsdiq edilmiş “Azərbaycan Respublikasının Ədliyyə Nazirliyi haqqında\nƏsasnamə”nin 8.17-ci bəndi;\n- Azərbaycan Respublikasının Ədliyyə Nazirliyi Kollegiyasının 2012-ci il 28 sentyabr tarixli 22-N nömrəli Qərarı ilə təsdiq edilmiş "Azərbaycan adları barədə məlumatın əldə edilməsi üzrə inzibati reqlament"\nXidmət haqqı : Xidmətin icra müddəti istifadəçinin tələb olunan məlumatları daxil etməsindən və bunun informasiya sistemində emalı müddətindən asılıdır.\n- http://www.e-gov.az; http://exidmet.justice.gov.az\nİstifadəçi, adı və ya adın hansı cinsə aid olduğunu səhv göstərdikdə sorğunun\nnəticəsi kimi məlumatın aşkar olunmaması qeyd olunur.\nİnformativ növlü elektron xidmətlər istifadəçilər üçün daim açıqdır və müraciət edilməsi\nİstifadəçi heç bir sənəd təqdim etmədən sistemə daxil olaraq onu maraqlandıran\nadı və həmin adın kişi və ya qadın cinsinə aid olması barədə məlumatı daxil edərək\nadla bağlı izahlı şərh və statistik göstəricilər barədə məlumatlardan\nistifadə edir. İstifadəçi həmçinin müraciətini ayrı-ayrı illər çərçivəsində\nİnformasiya sisteminin müvafiq pəncərəsində istifadəçi onu maraqlandıran\nadı və həmin adın kişi və ya qadın cinsinə aid olması barədə məlumatı daxil\nedərək onun izahlı şərhi və həmin adla bağlı statistik göstəricilərin əldə olunması\nüçün müraciət edir.\nSorğu qəbul olunduğu təqdirdə istifadəçiyə dərhal müvafiq məlumatlar təqdim olunur.\nŞikayətin əsaslandırılması və baxılması üçün lazım olan informasiya: Şikayət kağız üzərində və elektron qaydada tərtib oluna bilər. Kağız üzərində şikayət Azərbaycan Respublikası Ədliyyə Nazirliyinin poçt ünvanına, elektron şikayət isə Nazirliyin poçt ünvanına göndərilməlidir. Şikayətdə fiziki şəxsin adı, atasının adı, soyadı, ünvanı, poçt və ya elektron poçt ünvanı, yaxud işlədiyi yer göstərilməlidir.\nŞikayətə "İnzibati icraat haqqında” Azərbaycan Respublikası Qanununun 78-ci maddəsinə əsasən 1 ay müddətində baxılır.


Ölkədə 50 min nəfərin iş icazəsi xəbərdarlıqsız ləğv edilib – Yol polisi artıq cərimələməyə başlayıb – Yenicag.Az\nAna Səhifə Banner Ölkədə 50 min nəfərin iş icazəsi xəbərdarlıqsız ləğv edilib – Yol polisi artıq cərimələməyə başlayıb\nÖlkədə 50 min nəfərin iş icazəsi xəbərdarlıqsız ləğv edilib - Yol polisi artıq cərimələməyə başlayıb\nYeni Çağ Media Qrupu – Aprel 15, 2020 - 15:57\nKarantin rejimində fəaliyyətini davam etdirmək üçün bir sıra qida şirkətlərinin əməkdaşlarına verilən və aprelin 20-nə qədər etibarlı olan xüsusi icazənin ləğv edildiyi bildirilir.\nYenicag.az-a bu barədə məlumat qida şirkətlərinin fəaliyyət icazəsi ləğv olunmuş əməkdaşları tərəfindən verilib.\nMəlumata görə, bu gün qida məhsulları daşıyan şirkət maşınları Dövlət Yol Polisinin (DYP) postunda saxlanılıb və onlara karantin rejiminin tələblərini pozaraq, icazəsiz hərəkət etdikləri bildirilib.\nŞirkət əməkdaşları onlara verilmiş icazə vərəqini təqdim etsələr də, polis əməkdaşları həmin sənədin saxta olduğunu iddia ediblər.\nİşçilərin sözlərinə əsasən, polislər onların təkidi ilə müvafiq icazə portalında göstərilmiş telefon nömrəsinə zəng vurublar. Zəng nəticəsində müəyyən edilib ki, saxlanılan əməkdaşlara verilmiş icazə vərəqi saxta olmasa da, artıq ləğv olunub. Lakin icazənin ləğv edilməsinin səbəbi izah edilməyib.\nPortal nümayəndəsi ilə danışıq zamanı ölkədə fəaliyyətinə razılıq verilmiş daha 50 min (!) nəfərin icazəsinin ləğv edildiyi məlum olub.\nÇox qəribə vəziyyət yaranıb. Belə çıxır, etibarlılıq müddəti aprelin 20-nə qədər olan icazə vətəndaşlara və şirkətlərə məlumat verilmədən ləğv edilib. Bundan xəbərsiz olan şirkət əməkdaşları isə DYP postlarında saxlanılaraq, cərimə olunurlar.\ncərimə, karantin, rejim,


Döyüş robotlarına səs əmrlərini anlamaq və istiqamət götürmək öyrədilib - Xəbərlər - IKT\nDöyüş robotlarına səs əmrlərini anlamaq və istiqamət götürmək öyrədilib 07.11.2019 17:18 / Texnoloji yeniliklər\nABŞ Ordusu Araşdırma Laboratoriyası (ARL) “robot döyüş sistemləri” üçün yerüstü istiqamətləndirmə və obyektlərin analiz texnologiyasını təqdim edib. Bu robotlar səs əmrlərini tanıma funksiyasının köməyi ilə şərti döyüş əmrlərini yerinə yetirəcəklər.\nYaradılmış sistem dörd nüvəli Intel Core i7 prosessoru, lidar və optik-elektron kameralara əsaslanan hesablama qurğusundan ibarətdir.\nhigh-tech.fm saytının məlumatına görə, qurğu ərazi və üzərindəki obyektlərin xəritəsini tanıya, semantik işarələri təyin edə və səs əmrlərindən istifadə edə bilir. Əmr verildiyi zaman robot, əvvəlcə, fikri dəqiqləşdirir, sonra onun icrasını həyata keçirir.\nİlk sınaqlarda hərbçilər sistemi manipulyatorla kiçik dörd təkərli “Husky” robotunda sınayıblar. Yeni robot ərazini təmizləyib, zibilləri yoldan çıxarıb və kəşfiyyat aparıb. Üç tapşırığın ikisi robota səs əmrləri ilə verilib.


Hamiləliyin 22-ci həftəsi - Anayam.az\nHamiləliyin 22-ci həftəsində körpənin orqanizmi daha da təkmilləşir. Körpə anasına qırılmaz tellərlə, o cümlədən emosional şəkildə bağlanır. Sizin bütün həyəcan və narahatlıqlarınız körpəyə də sirayət edir. Uzun müddət ayaq üstə, yaxud oturaq vəziyyətdə qalmaq, yeknəsəq bir işlə məşğul olmaq sizin üçün çətinlik yarada bilər. Hamiləliyin sonrakı gedişi və körpənin əhval-ruhiyyəsi ananın özünə necə qulluq etməsindən və öz orqanizminə qayğı göstərməsindən asılıdır.\nHamiləliyin 22-ci həftəsində nə baş verir?\nGələcək ana nizam-intizama xüsusi diqqət yetirməlidir. Yalnız sol böyrünüz üstə yatın, rahat oturub stulun və ya divanın arxasına söykənin, ayağınızı ayağınızın üzərinə aşırmayın. Unutmayın ki, indi sizin bütün hərəkətlərini iki insanın – sizin və körpənizin sağlamlığına xidmət edir.\nBir çox qadınlar bu dövrdə bandaj geyməlidirlər – o, bel nahiyəsinə düşən ağırlığı bir qədər azaldır. Bandajı seçməzdən əvvəl mütləq həkimlə məsləhətləşin. Zəruri halda, hamilə qadınlar üçün nəzərdə tutulmuş gimnastika ilə məşğul olun – bu, özünüzü tonusda saxlamaq və orqanizminizin artıq çəkiyə məruz qalmasının qarşısını almaq üçün gözəl imkandır. Vaxtınızı boş yerə itirməyin: indi edə biləcəyiniz hərəkətləri üçüncü trimestrdə etməyə gücünüz çatmayacaq. Daha çox gəzişin.\nHamiləliyin 22-ci həftəsində döl\nSizin körpəniz gün ərzində 200-dək hərəkət icra edir, amma onların hamısını siz, əlbəttə ki, eşitmirsiniz. Amma əgər uşaq özünü həddən artıq-tez-tez büruzə verirsə, çox güman ki, onun oksigeni çatışmır. Yəqin, Siz az gəzirsiniz. Dölün bu hərəkəti barədə həkimə məlumat verin, o, körpənin bu cür fəal olmasının səbəbini tapacaq. Hamiləliyin 22-ci həftəsində körpə öz sifətini tumarlaya, əlləri ilə tutma hərəkətləri edə, uşaqlıq divarını döyəcləyə bilər. O, həmçinin, barmağını sormağı çox sevir.\nHamiləliyin 22-ci həftəsində tərpənişlər aydın hiss olunur. İndi uşağın yatdığını, yaxud oyaq olduğunu asanlıqla müəyyən etmək olar. Körpə — artıq formalaşmış balaca insandır, o, işığı qaranlıqdan seçməyi bacarır, anasının əhval-ruhiyyəsinin dəyişdiyini hiss edə və həzin musiqi dinləyə bilir. Uşağın tərpənişlərinə və təkanlarına mütləq diqqət yetirmək lazımdır: o, sizin düzgün oturmadığınızı və ya uzanmadığınızı, yaxud çox ucadan danışdığınızı sizə bildirə bilər.\n22 heftelik hamilelik


Uşaqlar arasında Vüqar Həşimov Memorialında 130-dan çox şahmatçı mübarizə aparacaq - AZƏRTAC – Azərbaycan Dövlət İnformasiya Agentliyi\nUşaqlar arasında Vüqar Həşimov Memorialında 130-dan çox şahmatçı mübarizə aparacaq\nİyulun 24-də Bakıda Azərbaycanın görkəmli qrossmeysteri Vüqar Həşimovun xatirəsinə həsr edilən beynəlxalq şahmat turniri başlayır. Vüqar Həşimov yaşasaydı, iyulun 24-də onun 30 yaşı tamam olacaqdı.\nAZƏRTAC xəbər verir ki, “Landmark Rotunda”da keçiriləcək sayca üçüncü memorialda medallar uğrunda 8, 10 və 12 yaş kateqoriyalarında oğlan və qızlar mübarizə aparacaqlar. Turnirin iştirakçıları sırasında şahmat üzrə Avropa və dünya uşaq çempionatlarının mükafatçıları, ölkə çempionları, reytinqi 1600 və ondan yüksək olan şahmatçılar olacaq. Ümumiyyətlə, turnirdə 130-dan çox şahmatçı iştirak edəcək. Yarışda azərbaycanlı şahmatçılarla yanaşı, Belarus, Rusiya, Gürcüstan, İran və digər ölkələrin təmsilçiləri də iştirak edəcəklər.\nTurnirin qalibi Vüqar Həşimov kubokunu əldə edəcək, habelə “Baku-open 2016” ənənəvi beynəlxalq turnirə vəsiqə qazanacaq. Gümüş mükafatçı “Naxçıvan-open 2017”də iştirak etmək imkanı qazanacaq. Uşaqlar arasında Vüqar Həşimov Memorialında digər şahmatçılar da nominasiyalar üzrə mükafatlandırılacaqlar.\nKeçən il Vüqar Həşimovun xatirəsinə həsr edilən şahmat üzrə uşaq turnirinin qalibi Məhəmməd İsmayılov olub.\nVüqar Həşimov 1986-cı il iyulun 24-də Bakıda doğulub. Altı yaşı olanda atası Qasım Həşimov ona şahmat oynamağı öyrədib. Vüqar üç dəfə - 1995, 1996 və 1998-ci illərdə Azərbaycan çempionu olub. O, 1996 və 2000-ci illər arasında 4 dəfə Avropa Gənclər Çempionatının gümüş mükafatçısı olub. Vüqar Həşimov şahmat olimpiadalarında dörd dəfə (2002, 2004, 2006, 2008) Azərbaycan komandasında çıxış edib. Habelə 2009-cu il mayın 7-9-da Azərbaycan Prezidenti Heydər Əliyevin kuboku uğrunda yarışlar çərçivəsində Bakıda dünya yığmasına qarşı çıxış edən Azərbaycan yığmasının heyətinə daxil olub. 2007-ci ildə şahmat üzrə Avropa komanda çempionatının bürünc medalını qazanıb, 2009-cu ildə isə Azərbaycan yığmasının tərkibində Avropa çempionu olub (sonuncu turda öz komandasına həlledici xalı məhz Vüqar qazandırıb).\nKaryerasının zirvəsində Vüqar Həşimov Beynəlxalq Şahmat Federasiyasının reytinq cədvəlində dördüncü yeri tutub. 2011-ci ilin yanvarında İtaliyada “Reco-Emiliya” ənənəvi beynəlxalq turnirində qalib gəlib. Bu turnir 1958-ci ildən keçirilir.\nMüxtəlif klublarda çıxış edən azərbaycanlı şahmatçı Xorvatiya, Türkiyə, Rumıniya, İran, İspaniya və Moldova birinciliklərində qalib gəlib. Bundan başqa, o, sürətli şahmat üzrə dünya çempionatının gümüş mükafatçısı və “Kasparov Kuboku” turnirinin qalibi olub. 2008-ci ilin Dünya Şahmat Olimpiadasında fərdi göstəriciləri əsasında gümüş medala layiq görülüb. Vüqar Həşimov, həmçinin Dünya İntellektual Oyunlarının gümüş və bürünc mükafatçısı olub. O, ümumilikdə 72-dən çox titulun sahibidir.\nAZERTAG.AZ :Uşaqlar arasında Vüqar Həşimov Memorialında 130-dan çox şahmatçı mübarizə aparacaq


İslahatlar SOCAR-ı dirçəldəcəkmi... - Azinforum.az İnformasiya Portalı\nAna səhifə / İqtisadiyyat / İslahatlar SOCAR-ı dirçəldəcəkmi…\nSOCAR-da kadr islahatları davam edir. Prezident İlham Əliyevin sərəncamı ilə Kənan Təhməz oğlu Nəcəfov və Zaur Aydın oğlu Qurbanov Dövlət Neft Şirkətinin vitse-prezidenti təyin edilib.\nXatırladaq ki, bu ilin iyul ayında SOCAR-ın 4 vitse-prezidenti (Mikayıl İsmayılov, Bəhram Hüseynov, Tofiq Qəhrəmanov və David Məmmədov) vəzifədən azad edilmişdilər.\nƏvvəlcə qısa arayış verək. Marja.az-ın məlumatına görə, yeni vitse-prezident Kənan Təhməz oğlu Nəcəfov1975-ci ildə Bakı şəhərində anadan olub. 1997-ci ildə Bakı Dövlət Universitetinin Beynəlxalq hüquq fakültəsini Hüquqşünas və tərcüməçi-referent ixtisası üzrə bitirib.1998-ci ildə ABŞ-ın Amerikan Universitetinin Vaşinqton Hüquq Kollecinin Hüquq üzrə magistratura proqramına qəbul olub, 1999-cu ildə Beynəlxalq biznes hüququ ixtisası üzrə magistratura pilləsini (LLM) bitirib.2001-ci ildə ABŞ-ın Pensilvaniya Universitetinin Uorton Biznes Məktəbinə daxil olub və 2003-cü ildə Biznes inzibatçılığı (Maliyyə ixtisası) üzrə magistratura pilləsini (MBA) bitirib.\n1996-1998-ci illərdə Dünya Bankının Azərbaycan nümayəndəliyində əməliyyatlar üzrə mütəxəssis vəzifəsində çalışıb.1999-cu ildən 2001-ci ilədək “Baker Botts LLP” hüquq firmasının Vaşinqton və Bakı ofislərində hüquq məsləhətçisi işləyib.\n2012-2015-ci illərdə Bakıda “Nobel Oil Ltd” şirkətində strategiya üzrə baş inzibatçı və baş icraçı direktorun müavini vəzifəsində işləyib. 2015-ci ildən 2020-ci ilin avqustunadək sahibkarlıq fəaliyyəti ilə məşğul olub. İqtisadiyyat nazirinin 5 avqust 2020-ci il tarixli əmrinə əsasən, İqtisadiyyat Nazirliyinin Sahibkarlığın İnkişafı Fondu İdarə Heyətinin sədri vəzifəsinə təyin edilib.\nDigər vitse-prezident Zaur Aydın oğlu Qurbanova gəlincə, o, bundan əvvəl Azərbaycan İnvestisiya Holdinqin direktoru müavini vəzifəsində çalışıb. Yeni vitse-prezident daha öncə beynəlxalq audit şirkəti olan “Ernst & Young”un Azərbaycandakı törəməsində vergi direktoru kimi fəaliyyət göstərib.\nSOCAR-la bağlı daha bir addım isə bu ilin yanvar ayında Müşahidə Şurasının yaradılması oldu və şirkətin fəaliyyətinə hazırda Müşahidə Şurası nəzarət edir. Bəs görəsən, bu təyinatlar şirkətin fəaliyyətində nələrisə dəyişdirəcəkmi? Ölkənin ən böyük dövlət şirkətindəki islahatlar necə aparılır və daha hansı dəyişikliklərə ehtiyac var?\nMövzu ilə bağlı “Yeni Müsavat”a danışan UNEC-in professoru Elşad Məmmədov bildirdi ki, kadr dəyişiklikləri ilə yanaşı dövlət şirkətinin menecmenti də dəyişməlidir: “Yeni təyin olunan kadrların SOCAR-ın fəaliyyətində hansı dəyişikliklərə səbəb olacağını demək çətindir. Çünki birinci onların səlahiyyət çərçivəsinin nədən ibarət olacağını baxmaq lazımdır. Digər tərəfdən, onların bu sahədə nə dərəcədə ali səviyyədə menecment bacarıqlarına sahib olması önəmlidir, hazırda bunu bilmirik. Şübhəsiz ki, bu suallara müəyyən dövrdən sonra nisbətən dəqiq cavab tapmaq olar. Mən hesab edirəm ki, hansısa vitse-prezidentlərin dəyişməsindən, Müşahidə Şurasının yaradılmasından daha çox, SOCAR-ın idarəetmə təcrübəsinin, menecmentin kökündən dəyişməsinə ehtiyac var və buna istinad etmək doğru olardı. SOCAR ilk növbədə ölkədə mövcud olan təbii resurs potensialının ölkə daxilində emalına nail olmalıdır. Təbii resursların xammal şəklində ixracatından müəyyən dövr ərzində ölkəyə valyuta gəlməsinə şərait yarandığını etiraf etsək də, anlamalıyıq ki, resursların xammal şəklində ixracı heç vaxt ölkənin dayanıqlı şəkildə inkişafına, rəqabət imkanlarının gücləndirilməsinə şərait yarada bilməz. Çünki nefti xammal şəklində ixrac edirsinizsə, emal şəkli ilə müqayisədə on dəfələrlə ticari cəhətdən dividentləri, iqtisadi resursları daha az alacaqsınız. Mütləq şəkildə SOCAR-ın ölkədaxili emala istiqamətlənmiş idarəetmə menecmentini qurmalıyıq. Əgər ən bəsit, ən sadə neftin emal dərinliyi on dəfəyə yaxın əlavə dəyər verirsə, siz təsəvvür edin ki, xammal şəklində neftin ixracı nə qədər rəqabət imkanlarının zəifliyini şərtləndirir. Ona görə də mütləq şəkildə SOCAR neft emalına istiqamətlənmiş idarəetmə modeli qurmalıdır”.\nE.Məmmədov onu da vurğuladı ki, SOCAR xərclər siyasətinə yenidən baxmalıdır: “Köklü şəkildə başqa yanaşma olmalıdır. Aydındır ki, Türkiyə bizim üçün qardaş dövlətdir və onlarla iri investisiya layihələrinin reallaşdırılmasının bir rəmzi mənası var. Amma bu gün dövlət üçün mühüm, sistem əsaslı qurumlar ilk növbədə ölkə daxilinə investisiya qoymalıdır. Bu illər ərzində SOCAR Avropa ölkələrində, Gürcüstanda, digər ölkələrdə iri layihələr reallaşdırdı. Bunlar SOCAR-a nə verdi? Hətta biz görürük ki, SOCAR-ın xarici borclanması az qala Azərbaycan dövlətinin ümumi borcu qədərdir. Ancaq ölkə prezidentinin də dediyi kimi, SOCAR-a dövlət tərəfindən çox böyük təşkilati, maliyyə dəstəyi var. Necə olur ki, təbii inhisarçı olan şirkətin faktiki olaraq dövlətin rəsmi borcu qədər borcu var. Digər tərəfdən, ölkədə neftin emalı ilə bağlı, adicə benzin növlərinin istehsalı ilə bağlı hələ də lazımi səviyyədə istehsal müəssisələri qurulmayıb. Deməli, xərclər siyasətində çox böyük boşluqlar var. Bütün bunlar aradan qaldırılmalı, SOCAR-ın idarəetmə fəlsəfəsi ölkədə neft və qaz üzrə emal proseslərinin qorunmasına yönəlik istehsal prosesi olmalıdır. Ölkədə təbii resursların 80 faizə yaxını xammal şəklində ixrac olunur. Bu, yolverilməzdir, biz hazır, emal olunmuş məhsul ixrac etməliyik. Bu, Azərbaycan iqtisadiyyatının rəqabət imkanlarını dəfələrlə artırır və mən hesab edirəm ki, burada SOCAR açar qurumlardan biridir. SOCAR-ın məhz formalaşmış trendlər üzrə inkişaf etməsi üçün, investisiyaların prioritet olaraq xaricə yönləndirilməsi siyasətinə yenidən baxmalı, kökündən dəyişdirməlidir. SOCAR daxili bazarda yönləndirilmiş, eyni zamanda ixraca istiqamətləndirilmiş, emal dərinliyinə malik olan məhsulların istehsalını dayanıqlı şəkildə ölkədə formalaşdırmalıdır”.\nÖncəki Rəsədxananın işinə maneə yaradan amillər açıqlandı\nNövbəti Sabiq səfir 30 milyon manatlıq mənimsəmədə ittiham edilir


Palm Jumeirah - Dubay xəritəsində bir simvol\nDubayın xəritəsində bu məkanı araşdırmaq üçün vaxt ayırmağa dəyər\nDubai öz ilklərinə görə bütün dünyada tanınır və Palm Jumeirah buna ecazkar bir nümunədir.\nYuxarıdan baxdıqda, insan əli ilə düzəldilmiş bu ada gözəl üslublu palma ağacına bənzəyir və onun tikintisi üçün dənizdə süni arxepelaqlar yaradılıb.\nPalm Jumeirahda Dubayın ən lüks otelləri o cümlədən Atlantis The Palm, Jumeirah Zabeel Saray, the One&Only The Palm və bir çox digər lüks otellər yerləşir. Əgər hətta buradakı kurortlarda qalmasanız belə, ziyarət ediləsi Nobu və 101 Dining Lounge kimi nahar yerləri var.\nPalm bir çox yollar, tunnellər və ictimai nəqliyyat ilə yaxşı infrastruktura malikdir. Odur ki, siz adadakı otellərə, restoranlara və attraksionlara asanlıqla daxil ola bilərsiniz. Siz həmçinin yuxarı hissədə yerləşən Atlantisə gedən Palm Monorail tramvayına da minə bilərsiniz.\nBir çox özəl tur şirkətlərinin təqdim etdiy Palm Jumeirah ətrafında yaxta və ya katerdə üzmək də populyar seçimlərdəndir. Macəra həvəskarları bənzərsiz təcrübə üçün adanın üstündən səma tullanışı edə bilərlər.\nRahat bir axşam üçün pirsin üzərində tikilmişk yeddi restorandan ibarət olan Club Vista Mare-yə baş çəkin.\nBu restoran seçimlərinə Ajidə yapon-peru qarışımı və ya Ibn AlBahrda ərəb üslublu təzə dəniz yeməkləri daxildir. Onların hər ikisinin möhtəşəm Burj Al Araba, Ərəbistan Körfəzinə və Dubay göydələnlərinə gözəl mənzərəsi açılır.\nPalm Jumeirah +97143903333 info@nakheel.com Palm Jumeirah - Dubay - Birləşmiş Ərəb Əmirlikləri 55,1496696 25,1069631 https://www.visitdubai.com/-/media/dctcm/pois/palm%20jumeirah/thumb%20image/palmjumeirah105x105jpg.jpg\nPOI AddressPalm Jumeirah - Dubay - Birləşmiş Ərəb Əmirlikləri\nTədqiq Etməyə Davam Et\nƏrəb Gecələri Turları İlə Unudulmaz Anlar


Bakıda Ağır Qəza Törədən Sərxoş Sürücü: “Doğrudan Iki Nəfər ölüb?” - XEBERLER\nBaş Dövlət Yol Polisi İdarəsi (BDYPİ) paytaxtın Qaradağ rayonunda baş verən ağır yol qəzası ilə bağlı açıqlama verib.\nBDYPİ-dən bildirilib ki, hadisə saat 10:15 radələrində Bakı dairəvi yolunun 13-cü kilometrliyində qeydə alınıb: “Belə ki, Şəfiyev Səbuhi Akif oğlunun idarə etdiyi MAN markalı, 99-JA-796 dövlət qeydiyyat nişanlı yanacaqdoldurma daşıyan yük avtomobili hərəktdə olan zaman yoldan çıxaraq qarşı tərəfdəki zolağa çıxıb. Bu zaman yük avtomobili bir nəqliyyat vasitəsinə zərər yetirib, digəri – “Mercedes” markalı, 50-EK-610 dövlət qeydiyyat nişanlı minik avtomobili ilə toqquşub. Nəticədə “Mercedes”in sürücüsü, 1987-ci il təvvəllüdlü Almazov Musa Həsənxan oğlu və sərnişini, 1996-cı il təvəllüdlü Əsgərli Mehdi Şükür oğlu hadisə yerində ölüb. Yük maşını isə hadisə zamanı aşıb. Faktla bağlı araşdırma aparılır”.\nQeyd edək ki, Səbuhi Şəfiyev hadisə zamanı sərxoş olub. O, istintaqa verdiyi ifadəsində hadisənin necə baş verdiyini xatırlamadığını bildirib. Müstəntiqin hadisə zamanı digər nəqliyyat vasitəsində olan iki nəfərin öldüyünü bildirəndə S.Şəfiyev məsələyə “Doğrudan iki nəfər ölüb?” deyərək təəccübünü gizlədə bilməyib.\nağır Doğrudan en son xeberler ən son xəbərlər hrefhttpswwwaz24saatorgbakidaagirqC999zatorC999dC999nsC999rxossurucudogrudanikinC999fC999rolubvideoBakıda iki nəfər ölübah2 qəza sərxoş son xeberler son xəbərlər stylecolorcd1714a sürücü törədən xeberler xeberler 24 saat xeberler bu gun xəbərlər\nApple şirkəti M2 adlı yeni prosessorunu təqdim edib\nKökündən dəyişən situasiya – Bakıda əqrəblər Vaşinqtonu göstərir |


Onlardan məşuq çıxmaz… — Gunel Farkhad\nBu gün araşdırma, müşahidə, təcrübəyə əsaslanan bir esse yazdım. Mövzu qadınların maarifləndirilməsi və reallıq önündə açılması üçündür.\nÖnyarğılı olmağı sevmirəm.\nHansı kişilər qadınlar üçün uyğun məşuqdur. Bunu müəyyən etmək üçün uyğun olmayanları təsnifləşdirmək lazımdır.\nUyğun olmayan məşuq tipləri:\n— Qadından yaşca çox kiçik olan və gənclər (subay və ya ailəli). Bu cür kişilər seksual və psixoloji, ya da ki, mənəvi, intellektual təcrübə yığmaq, boşluğu doldurmaq üçün özündən yaşca böyük qadınlara meylli olurlar. Uyğun olmaması budur ki, bu cür kişilərin bu cür tərəfdaşları çox olur, onlar yenilikçi və axtarışda olurlar. Bəzən sevişərkən qorunmurlar ki, bu da bir çox xəstəliklərin yayılmasına şərait yaradır. Ehtimal böyükdür ki, subaydırsa, ailə qursun, həmin qadın ərini ələ alsın, məşuqəni ən arxa plana atsın. Həm də subay evlənərsə, evliliyin ilk illərində məşuqəyə vaxt olmur və ya az olur. Eləcə də, bu cür kişilər istəklərinə nail olduqdan sonra məşuqəsi müvəqqəti xarakter daşıyır, maraqsızlaşır və onu daha gənc və ya yenisi ilə əvəzləyir. Ailəlidirsə, gənc kişi ailəsini özündən yaşca böyük qadına görə dağıtma ehtimalı faizi çox aşağıdır. Həm də özündən yaşca böyük qadınların səhhətində müəyyən problemlər yarana, xəstələnə bilər ki, müalicə xərcləri məşuqun üzərinə düşərsə, onlar bundan boyun qaçırda bilərlər.\n— Ailəli. Yaşından asılı olmayaraq ailəli kişi məşuq kimi yararsızdır. Belə maçodursa, evdəki xanımı ilə keyf çəksin, onu öyrətsin. Bir də ki, ailəli kişinin məşuqəsi olmaq ikinci qadın olmaq deməkdir, üstəlik vaxtaşırı yalan və xəyanətlə üzləşməkdir. Bir də ki, qadın ailə qurarsa, istəməz ki, onun həyat yoldaşı başqa qadınla kef çəksin. Özünü ailəli kişinin qadınının yerinə qoymaq lazımdır. Ailəli kişinin gəliri nə qədər uyğun olsa da, ailə xərcləri çox olur. Ailəli kişilərin diqqət və vaxt problemi olur.\n— Boşanmış, ya da ki, dəfələrlə boşanmış. Bu cür kişilər adətən problem içində üzmür, artıq boğulur, üzməyi bacaranlar belə. Onların üzərində aliment, ipoteka və digər istehlak kreditləri olur. Onlar həm də psixoloji problemləri ilə qadını yükləyir. Həyatdan və insanlardan narazı, şikayətçi, neqativ insana çevrilir ki, bu da yorucudur. Həftəsonu məşuqəsinə vaxt ayırmaq yerinə, övladına vaxt ayırır.\n— İşsiz. Bu tip kişilərdən uzaq olmaq lazımdır. Ələxsus da, əgər qadın işləyir, tək yaşayırsa, bu cür kişilərin arzusunda olduğu qadın kimi qurbanına çevrilir. İşləməyim, xərc çəkməyim, havayı qalmağa, yeməyə, yatmağa, evdarlıq işini görəcək, yerimə işləyib məni saxlayacaq bir qadın var. Hələ bu cür kişi hər mənada qadından istifadə edir. Beləcə tələyə düşmüş qadınlar kişiləri alfonsa çevirir.\n29 Июн 2018 2 Июл 2018\nНазад Предыдущая запись: Минусы молодых любовников\nДалее Следующая запись: Deyərdim, amma…


Prezidentin Təhlükəsizlik Şurasının iclasındakı çıxışı – Novator.az\nPosted in AktualManşetVideoXəbər\nİyulun 13-də prezident İlham Əliyevin sədrliyi ilə Təhlükəsizlik Şurasının iclası keçirilib. Novator.az AZƏRTAC-a istinadla dövlət başçısının iclasdakı çıxışını təqdim edir.\n– Dünən günorta saatlarında Ermənistan Azərbaycan-Ermənistan dövlət sərhədinin Tovuz istiqamətində növbəti hərbi təxribat törədib. Birinci dəfə deyil ki, dövlət sərhədində Ermənistan tərəfindən hərbi təxribatlar törədilir. Son bir neçə ay ərzində bu hərbi təxribatlar nəticəsində bizim hərbçilərimiz, eyni zamanda mülki şəxslər həlak olmuşdur. Dünən günorta saatlarında onların növbəti təxribatı nəticəsində bir neçə hərbçimiz həlak olmuşdur. Qəflətən bizim hərbi postumuza artilleriya atəşi açılıb və bu çirkin əməl nəticəsində hərbçilərimiz həlak olub və yaralanıb. Allah şəhidlərimizə rəhmət etsin, yaralı hərbçilərimizə Allahdan şəfa diləyirəm.\nBu gün sərhəddə gərgin vəziyyət davam edir. Dünən gecə bütün aidiyyəti qurumlarla, komandanlarla əlaqədə idim. Bu gün səhər tezdən də mənə operativ məlumat verilib və sərhəddə vəziyyət sabitləşməyib. Bütün məsuliyyəti Ermənistanın hərbi-siyasi rəhbərliyi daşıyır. Çünki məhz Ermənistan rəhbərliyinin ikiüzlü və riyakar fəaliyyətinə görə belə hadisələr baş verir. Bir tərəfdən beynəlxalq ictimaiyyətə müraciət edir və Ermənistan-Azərbaycan qoşunlarının təmas xəttində atəşkəs rejiminin möhkəmləndirilməsi üçün kömək xahiş edir. Digər tərəfdən hərbi təxribatlar törədərək Azərbaycan ərazisinə basqın etmək istəyir, mövqelərimizi zəbt etmək istəyir, mülki əhalini, kəndlərimizi atəşə tutur. Bu çirkin və məkrli siyasət Ermənistanı uçuruma aparacaq. Bütün məsuliyyət Ermənistanın rəhbərliyi üzərinə düşür. Azərbaycan öz ərazi bütövlüyünü bundan sonra da qoruyacaq, öz sərhədlərimizi qoruyacaq. Dünən günorta saatlarında və bu gün gecə düşmənə vurulmuş sarsıdıcı zərbələr bir daha onu göstərdi. Həlak olan hərbçilərimizin qisası alındı və onların qanı yerdə qalmayıb və qalmayacaq.\nBu çirkin əməllərə əl atmaq onların təcavüzkar siyasətinin təzahürüdür. Bu siyasəti məntiqlə izah etmək mümkün deyil. Çünki bu siyasət olduqca ziddiyyətlidir və bu siyasət Ermənistan üçün böyük təhlükə mənbəyidir. Mən dəfələrlə demişəm, bir daha demək istəyirəm ki, Azərbaycan heç vaxt işğal edilmiş torpaqlarının bu vəziyyətdə qalması ilə barışmayacaq, işğalla barışmayacaq və əlindən gələni edəcək ki, öz ərazi bütövlüyünü bərpa etsin.\nBildiyiniz kimi, Ermənistanda daxili vəziyyət artıq böhranlı həddə çatıb. Daxili çaxnaşmalar geniş vüsət alıb. Eyni zamanda ölkəmizin son vaxtlar əldə etdiyi beynəlxalq uğurlar onları çox narahat edir və onlarda paxıllıq hissini daha da gücləndirib. Xüsusilə beynəlxalq təşkilatlar çərçivəsində uğurlu fəaliyyətimiz, son müddət ərzində bütün aparıcı beynəlxalq təşkilatlar tərəfindən Ermənistan-Azərbaycan Dağlıq Qarabağ münaqişəsi ilə bağlı verilmiş açıqlamalar, qəbul edilmiş qərarlar, ölkəmizin ərazi bütövlüyünün dəstəklənməsi Ermənistanın münaqişə ilə bağlı mövqelərinə çox ciddi zərbə vurub. Eyni zamanda mötəbər kürsülərdən müntəzəm olaraq həm münaqişənin tarixi ilə, həm bölgənin tarixi ilə bağlı gətirdiyimiz konkret faktlar, inandırıcı əsaslandırmalar onların təbliğatını alt-üst edir. Artıq bütün dünya bilir ki, Dağlıq Qarabağ əzəli tarixi Azərbaycan torpağıdır və bunu təsdiqləyən kifayət qədər sənədlər var və bu sənədləri biz indi geniş beynəlxalq ictimaiyyətə təqdim edirik. Eyni zamanda bütün dünya Dağlıq Qarabağı Azərbaycanın ayrılmaz hissəsi kimi tanıyır. Bunu da təsdiqləyən kifayət qədər çox beynəlxalq sənədlər və açıqlamalar var. O cümlədən bu yaxınlarda qondarma “Dağlıq Qarabağ respublikası”nda keçirilmiş qondarma “seçkilər” nəinki heç bir ölkə tərəfindən tanınmadı, hətta bütün aparıcı beynəlxalq təşkilatlar, qonşu ölkələr və bu məsələ ilə məşğul olan ölkələr bu seçkiləri pislədilər. Beləliklə, bir daha ölkəmizin ərazi bütövlüyünə dəstək ifadə olundu, bir daha açıq göstərildi ki, Dağlıq Qarabağ Azərbaycanın ayrılmaz hissəsidir.\nOna görə hazırda Ermənistanda hökm sürən hərc-mərclik və vəziyyətin böhran həddinə yaxınlaşması onları bu çirkin əməllərə sövq edib. Digər tərəfdən o da sirr deyil ki, artıq uzun müddətdir Ermənistan münaqişə ilə bağlı öz addımlarında xüsusilə Ermənistan-Azərbaycan dövlət sərhədini misal gətirərək belə bir rəy formalaşdırmaq istəyir ki, guya Azərbaycan Ermənistan ərazisinə hücumlar edir. Halbuki bu, yalandır. Bütün hücumlar Ermənistan tərəfindən törədilir və bunun kifayət qədər sənədləri var, video-foto sənədləri var. Azərbaycan isə sadəcə olaraq bütün təxribatlara adekvat cavab verir. Əgər Ermənistan ərazisindən Azərbaycan mövqelərinə, Azərbaycan kəndlərinə atəş açılırsa, təbii ki, biz adekvat cavab verəcəyik və veririk. Ona görə Ermənistan bütün imkanlardan istifadə edib, eyni zamanda saxta məlumatlar uydurub dövlət sərhədinə xüsusi diqqətin cəlb edilməsi üçün əlindən gələni edir. Dünənki hərbi təxribat bu çirkin siyasətin növbəti təzahürüdür.\nHesab edirəm ki, bu təxribatın digər səbəbi odur ki, son vaxtlar Azərbaycan beynəlxalq arenada çox böyük uğurlara imza atıb. Bizim təşəbbüsümüzlə beynəlxalq təşkilatların zirvə görüşləri keçirilib. Bizim təşəbbüsümüzlə BMT Baş Assambleyasının xüsusi sessiyası baş tutub. Bu təklifi, bu təşəbbüsü 130-dan çox ölkə dəstəkləyib və Ermənistan bu təşəbbüsün əleyhinə çıxıb və bir daha özünü rüsvay edib, bir daha özünü dünyadan təcrid edib. Bu gün dünya gündəliyində birinci yerdə duran COVİD-lə bağlı mübarizə məsələsində öz anlaşılmaz mövqeyi ilə bir daha bütün dünyanın diqqətini öz çirkin siyasətinə cəlb edib. Necə ola bilər ki, Azərbaycan bütün dünyanın bu mübarizədə birləşməsini tələb etdiyi bir vaxtda Ermənistan bunun əleyhinə çıxıb.\nMən bir daha demək istəyirəm ki, dünən və bu gecə düşmənə adekvat cavab verilib. Hərbçilərimizin qisası alınıb, bundan sonra da alınacaq. Hərbçilərimizin, şəhidlərimizin qanı yerdə qalmayıb və qalmayacaq. Biz bütün imkanlardan istifadə edib özümüzü qoruyacağıq və düşmənə yenidən onun öz yerini göstərəcəyik.\nPrezidentin çıxışından sonra Təhlükəsizlik Şurasının iclası qapalı rejimdə davam edib.\nMedia azadlığı: Ermənistan 61-ci, Azərbaycan 168-c...


Ramil Həsənov moldovalı biznesmenin qızını Bakıda evində gizlədir?\n17:04 - 07 İyun\nO, vaxtilə faktiki nikahda olduğu, Azərbaycan Milli Məclisinin deputatına qoşulub qaçan və hazırda onunla evli olan Moldova Respublikası vətəndaşı Hasan (Lungu) Nicolai Yekaterinaya qarşı valideynlik hüquqlarının həyata keçirilməsinin təmin edilməsinə dair iddia ərizəsi ilə Nəsimi rayon məhkəməsinə müraciət edib. İddiaçının ərizəsi təmin olunub və məhkəmənin qərarına əsasən, iş adamına 7 yaşlı qızı Almari Malika ilə ünsiyyətdə olmaq üçün hər həftənin bazar günü səkkiz saatlıq görüş vaxtı müəyyən edilib. Amma...\n"Qafqazinfo" xəbər verir ki, iş adamı Virtualaz.org-a açıqlamasında Milli Məclisin deputatı, millət vəkili Ramil Həsənovun öz qulluq mövqeyindən sui-istifadə edərək il yarımdır onu yeganə övladının üzünə həsrət qoyduğunu bildirib. Qızını görmək üçün dəfələrlə Moldovadan Azərbaycana gələn, doğma balasıyla görüşməyə can atan, əlacı hər yerdən üzüldüyündən məhkəmələrə üz tutan Almari Vael Süleyman övladı ilə ünsiyyət qurmasına əngəl törədən şəxsin məhz millət vəkili Ramil Həsənov olduğunu deyib.\nAlmari Vael Süleymanın dediklərindən belə məlum olub ki, idman zalında resepşın işləyən Hasan (Lungu) Nicolai Yekaterina ilə 2012-ci ildə Moldovada tanış olub, iki ilə yaxın onunla faktiki nikahda yaşayıb. 2014-cü ildə qız övladı dünyaya gəlib.\nƏcnəbi biznesmen deyir: “Yekaterina ilə rəsmi nikahımız olmayıb. Uşaq doğulandan sonra ayrılmışıq. Ona demişdim ki, maddi təminatınızı hər zaman ödəyəcəyəm. Mən başqa qadınla rəsmi nikaha girmişəm, ailəliyəm. Yekaterina qızım Malikanı mənə göstərmirdi.\nMalika mənim yeganə övladımdır, ondan başqa övladım yoxdur. Ayrılsaq da, Yekaterina bütün maddi tələbatlarını ödəyirdim. Uşağımla parkda görüşürdüm. Buna baxmayaraq hər dəfə qızımı görmək üçün yenə də pul tələb edir, mən də ona istədiyi pulu verirdim. Ona bahalı maşın almışdım, istirahət etmək üçün Türkiyəyə də göndərmişdim. Bir sözlə, bütün maddi ehtiyaclarını öz üzərimə götürmüşdüm ”.\nİş adamı deyir ki,Yekaterina təxminən 2018-ci ildə Azərbaycan parlamentinin deputatı Ramil Həsənovla tanış olub. Bu barədə onun özü Almari Vael Süleymaniyə bildirib: “Yekaterinanın Ramillə olan münasibətinə qarşı çıxmadım. Amma onlar mənim övladımı gizli şəkildə, qeyri-leqal yolla Moldovadan Azərbaycana gətiriblər. Hər yerə şikayət etdim. Yekaterina hazırda interpolda axtarışdadır”.\nAlmari Vael Süleymanın hüquqlarını müdafiə edən vəkil Ənvər Əmirəliyev bildirib ki, Moldova məhkəməsinin çıxardığı qətnamə tanınma üçün Azərbaycana yönəlib.\n“Qanunvericiliyə uyğun olaraq xarici məhkəmə qətnaməsinin tanınmasını Ali Məhkəmə həyata keçirdiyi üçün iş Ali Məhkəməyə göndərildi. İş Ali Məhkəmənin hakimi Vüqar Həsənovun icraatında idi. Ali Məhkəmədə qətnaməni tanımadılar. Əsas olaraq göstərdilər ki, Yekaterinanın Azərbaycanda oturumu ləğv edilib. Bununla bağlı Dövlət Miqrasiya Xidmətinə sorğu verdik. Məlum oldu ki, məhkəmədən sonra Yekaterinanın müvəqqəti oturumu bərpa olunub, hansısa mənzildə qeydiyyatdadır. Ali Məhkəmənin bu qərarından Konstitusiya Məhkəməsinə şikayət vermişik”,-vəkil bildirib.\n“Övladımı mənə göstərmirlər. Heç kimdən heç nə istəmirəm, tələb də etmirəm. Yalnız uşağımı görmək istəyirəm. Mən atayam, buna mənim haqqım var. Moldovadakı bütün işlərimi atıb qızımın dalınca buralara qədər gəlmişəm. Övladımı görməyincə, bu məsələ öz həllini tapmayınca Azərbaycandan heç yerə gedən deyiləm”,- o deyir.\n“Nəsimi rayon məhkəməsinə ərizə ilə müraciət etdik ki, bu mübahisəli məsələ həllini tapana qədər ata öz qızı ilə müvəqqəti görüşə bilsin. Hakim Cəmilə Musayeva ədalətli və düzgün qərar qəbul etdi, uşaqla atanın həftədə bir dəfə görüşməsinə dair qərar qəbul olundu. Yekaterinanın yaşadığı ünvanı dəqiqləşdirib oraya gəldik, bizi qapıda Ramil Həsənov qarşıladı. Əllərini belinə qoyub bizə dedi ki, belə bir hüququnuz yoxdur, bununla bağlı Ali Məhkəmənin qərarı var”- vəkil Ənvər Əmirəliyev bildirib.\nVəkil deyir ki, hətta Ali Məhkəmənin bununla bağlı qərarı olsa belə, onun bu işə heç bir aidiyyatı yoxdur. Ali Məhkəmədə aparılan işdə uşağın himayə məsələsi həll olunur. Bu isə tamam ayrı bir işdir: “Biz Nəsimi rayon məhkəməsində ayrı iddia qaldırmışıq, uşaqla müvəqqəti görüş istəmişik. Bunu uşağın himayə məsələsi ilə qarışdırmaq olmaz. Təsəvvür edin, İnterpolda axtarışda olan adam millət vəkilinin xüsusi mülkiyyətindəki ünvanda qeydiyyatdadır. Bizdə olan məlumata görə, Yekaterina ilə Ramil Həsənov rəsmi nikaha da giriblər. Amma deyir ki, bu evdə heç kim yoxdur. Məhkəmə qərarına birbaşa hörmətsizlik edir, “mən parlamentin üzvüyəm, iki günə Nəsimi rayon məhkəməsinin qərarını ləğv etdirərəm” deyir. Bu adam göz görə-görə, çəkinmədən vəzifə səlahiyyətlərini aşır”.\n"Qafqazinfo" bu məqamda əlavə edir ki, R. Həsənov rəsmi feysbuk profilində öz qızı ilə birlikdə Malika ilə də şəklini paylaşıb.


Əsrə bərabər illər kitabının təqdimatı olub\n30.09.2021 / 16:51Tədbirlər\nAMEA-nın Naxçıvan Bölməsində Naxçıvan Muxtar Respublikası Televiziya və Radio Şurasının sədri, AZƏRTAC-ın Naxçıvan bürosunun rəhbəri Rauf Əliyevin “Əsrə bərabər illər” kitabının təqdimatı keçirilib.\nTədbiri açan AMEA Naxçıvan Bölməsinin sədri, akademik İsmayıl Hacıyev bildirib ki, yeni nəşr olunmuş kitabda istedadlı jurnalist Rauf Əliyevin AZƏRTAC və “Şərq qapısı” qəzetində dərc olunmuş analitik məqalələri toplanmışdır. Müəllif əsərdə muxtar respubikada ordu quruculuğu, enerji təhlükəsizliyi, elm, təhsil, səhiyyə və başqa sahələrdə həyata keçirilən nəzərəçarpan inkişaf strategiyasını yüksək analitik bacarıqla təhlil etmişdir. Kitabın diqqətçəkən xüsusiyyətlərindən biri də ondan ibarətdir ki, müəllif faktları peşəkarcasına təhlil etməklə yanaşı, eyni zamanda ötən dövrlərlə müqayisələr aparmışdır. Bütün üstün cəhətlərini nəzərə alaraq deyə bilərik ki, “Əsrə bərabər illər” kitabı Naxçıvan Muxtar Respublikasının 2015-2020-ci illər üzrə hərtərəfli inkişafını əks etdirən ensiklopediyadır. Kitabdakı faktların səlis və oxunaqlı təsvirinə diqqət çəkən akademik əsərin Naxçıvanı tanımaq, burada həyata keçirilən inkişafla tanış olmaq istəyən hər kəs üçün faydalı məlumat bazası rolunu oynayacağını vurğulayıb.\nTəqdimatda “Aktual analitik janr – icmalların toplusu haqqında” məruzə edən “Şərq qapısı” qəzetinin baş redaktoru Mehriban Sultanova “Əsrə bərabər illər” kitabını təcrübəli jurnalist Rauf Əliyevin altı illik məhsuldar fəaliyyətinin uğurlu nəticəsi kimi qiymətləndirib. Qeyd olunub ki, kitabda muxtar respublikanın davamlı və hərtərəfli inkişafı ilə yanaşı, həm də müəllifin jurnalist peşəkarlığı diqqət çəkir. Kitabda yer alan fəsillərin adları, tərkibi və kitabın nəfis tərtibata malik olması müəllifin oxucularına verdiyi dəyərdir. “Əcəmi”Nəşriyyat-Poliqrafiya Birliyində nəşr olunan əsər muxtar respublikanın inkişafı ilə maraqlanan mütəxəssis və tədqiqatçılar, jurnalistika fəaliyyəti ilə məşğul olan hər kəs üçün etibarlı mənbədir. Mehriban Sultanova ölkəmizdə, eləcə də muxtar respublikada mətbuata və mətbuat işçilərinə göstərilən diqqət və qayğıdan bəhs edərək “Əsrə bərabər illər” kitabının həmin qayğının labüd nəticəsi olduğunu bildirib.\nNaxçıvan Mətbuat Şurasının sədri Rövşən Hüseynov yığıncaqda “Naxçıvan mətbuatında altıillik quruculuq salnaməsi” mövzusunda çıxış edib. Kitabın bir sıra mühüm keyfiyyətlərindən söz açan məruzəçi bildirib ki, müəllif 2015-c ildən başlayaraq altı il ərzində muxtar respublikada baş verən mühüm hadisələrə xüsusi prizmadan yanaşmış, həm öz sahəsinin peşəkarı, həm də əsl vətəndaş mövqeyi nümayiş etdirmişdir. Burada çoxsaylı faktlar vahid dövlətçilik ideologiyası əsasında təhlil olunmuş, bir amal ətrafında birləşdirilmişdir. Əminliklə deyə bilərik ki, Rauf Əliyev bununla təkcə qələminin gücünü deyil, həm də əsl vətənpərvərlik sərgiləmişdir.\nYığıncaqda onlayn iştirak edən AZƏRTAC-ın Regional inkişaf və bölgə xəbərləri redaksiyasının müdiri Ceyhun Rüstəmov “Naxçıvanın sosial-iqtisadi inkişafı AZƏRTAC-ın səhifələrində” mövzulu çıxışında Naxçıvanın sürətli inkişafından söz açıb. Vurğulanıb ki, muxtar respublikanın son 20 ildə iqtisadi artım templərinə görə rekordsmen bölgə olması Naxçıvan Muxtar Respublikası Ali Məclisinin Sədrinin uğurla həyata keçirdiyi Heydər Əliyev siyasətinin bəhrəsidir. Bütün bu uğurları ölkə ictimaiyyətinə, dünyaya çatdırmaq isə qarşıda duran əsas vəzifələrdən biridir.\n2014-cü ildən muxtar respublikada fəaliyyət göstərən AZƏRTAC-ın Naxçıvan bürosu təcrübəli jurnalist Rauf Əliyevin rəhbərliyi altında uğurla fəaliyyət göstərir. Onun müntəzəm hazırladığı icmallar sayəsində bir ay ərzində muxtar respublikanın ictimai-siyasi, iqtisadi, mədəniyyət, quruculuq sahələrində görülən genişmiqyaslı işlərlə tanış olmaq mümkündür. Bu materialları bir araya topladıqda isə muxtar respublikanın inkişaf, quruculuq salnaməsi yaranır. Kitab muxtar respublika həyatının bütün sahələrini əhatə etməklə, qazanılan uğurlar barədə oxucuda əyani təsəvvür yaradır.\n“Şərq qapısı” qəzetinin məsul katibi, kitabın redaktoru Muxtar Məmmədov çıxışında “Əsrə bərabər illər” kitabını Naxçıvan mətbuatına yeni töhfə kimi qiymətləndirib. Təcrübəli jurnalist müəllifin səmərəli fəaliyyətinə nəzər salaraq, kitabın diqqət çəkən məqamlarını təhlil edib, bu uğurların davamlı olacağına əminliyini bildirib.\nSonda Rauf Əliyev çıxış edərək göstərilən diqqətə görə muxtar respublika rəhbərliyinə öz minnətdarlığını bildirib. “Jurnalistin silahı onun qələmidir. O qələm Vətənə, millətə xidmət etmirsə, o şəxs jurnalist kimi püxtələşməmişdir”, -deyən müəllif bildirib ki, bu qayğı insanı daha şövqlə çalışmağa vadar edir.\nAMEA Naxçıvan Bölməsində doqquz ayın yekunları müzakirə olunub\nƏdəbiyyatşünas alimə həsr olunan tədbir keçirilib\nOxunması zəruri olan növbəti kitab müzakirə edilib\nNaxçıvan Bölməsinin gənc əməkdaşları ilə görüş olub\nAraz-Türk Respublikası mövzusunda tədbir keçirilib\nElmi-praktiki seminar keçirilib


Baş redaktor: Ədalət bərpa olunmasa, aclığı ölənədək davam etdirəcəm\nYayınlanma tarixi:29.08.2019 21:31:09\n“Jurnalist: Səhhətim pisdir.\nHakim: Mən həkim deyiləm. Sus! Lazım gəlsə sizə söz verəcəm.”\nAvropa İttifaqının və Almaniya Səfirliynin əməkdaşları jurnalist İkram Rəhimovun məhkəməsində\n“Mənə iynə vurduqdan sonra yataqdan qalxa bildim və məhkəməyə gətirdilər. Çox halsızam, yuxusuzluqdan əziyyət çəkirəm, təzyiqim kəskin düşüb, ayaqlarımda və bədənimdə qıcolamalar var. Bütün bunlara baxmayaraq, ədalət bərpa olunmasa aclığı ölənədək davam etdirəcəm. Ölkədə media azadlığı bərpa olunmalıdır. Məhkəmələr sifarişləri müdafiə etməməlidir, ədaləti bərpa etməlidir,” İkram Rəhimov dəmir qəfəsdən uca səslə məhkəmə zalında olan Amerikanın Səsinin müxbirinə bildirib.\n“İttiham aktı hökmə köçürülüb. Hətta olmayan məhkəmə iclası barəda saxta ptotokol tərtib edilib. Zərərçəkənlərin heç biri ittihamda yazılanları təsdiq etməyib və mənə qarşı iifadə verməyib. Mənə qarşı istifadə edilən səs yazıları montaj edilib, çünki səs yazıları sonadək səsləndirilmir. Bu səbəbdən zərəçəkənlər yenidən ifadə verməli və səs yazısı ekspertizaya göndərilməlidir,” jurnalist bildirib.\nHakim də vəsatətləri təmin etməyib. Yalnız birinci məhkəmə instansiyasında ifadə verməyən bir zərəçəkənin apellyasiya instansiyasında ifadə verməsi barədə qərar qəbul edilib.\nRealliq.infi saytının redaktoru hakimlər məşvərətə gedən zaman bəyanatla çıxış edib.\n“O zaman Əli Həsənov məni qəbul etdi. Görüşümüzlə bağlı buraxılış qəbzlərini indi də saxlayıram. Onun dedikləri ilə razılaşmadıqdan, media azadlığının formalaşması üçün çalışacağımı dedikdən sonra həbs olundum. Bu ölkədə bacarırsan tərifləməlisən, bacarmırsan yerində oturmalısan. Azad media olmamalıdır?”o, iclas zalında oturanlardan sual edib.\nÖz növbəsində, Azərbaycan hökuməti ölkədə media azadlığının tam təmin edildiyini, hökumətin azad medianın qayğısına qaldığını bildirir. Rəsmi Bakı media azadlığı ilə bağlı tənqidləri qəbul etmir və qərəzli sayır.\nDövlət Təhlükəsizliyi Xidmətinin yaydığı məlumata görə, İkram Rəhimovun tabeçiliyində olan şəxslərlə birlikdə `Realliq.info` və digər `reket` informasiya saytları yaradıb, həmin internet qəzetlərin jurnalistləri adı altında ayrı-ayrı vətəndaşların barəsində rüsvayedici və böhtan xarakterli məlumatları mətbu orqanlarında müntəzəm yayıb dayandırılması müqabilində pul tələb etməsi və alması, bu üsulla müxtəlif idarə və təşkilatlarda çalışan şəxslərdən, sahibkarlardan dövri haqq toplaması barədə daxil olmuş çoxsaylı şikayətlər Dövlət Təhlükəsizliyi Xidmətində araşdırılıb.\nAvqustun 7-də Bakı Apellyasiya Məhkəməsində Rəhimovun işi üzrə hazırlıq iclası keçirilib. Müdafiə tərəfi təkrar məhkəmə istintaqı keçirilməsi, birinci instansiya məhkəməsinə verdikləri ifadələr saxtalaşdırıldığına görə şahid və zərərçəkmişlərin yenidən dindirilməsi haqqında vəsatət qaldırıb.\nEtiraz əlaməti olaraq Rəhimov avqustun 7-də məhkəmə zalında aclığa başladığını bəyan edib. (VOANews.com)


PKK-nın 13 terrorçusu Türkiyənin təhlükəsizlik qüvvələrinə təslim olub | AzPolitika — onlayn siyasi-ictimai qəzet\nDərc olunub: 19/01/2020 - 08:54\nPKK terror qruplaşmasının bir neçə silahlısı Türkiyənin təhlükəsizlik qüvvələrinə könüllü təslim olub.Bu barədə “Report” “Anadolu” agentliyinə istinadən xəbər verir.\nÖlkənin Daxili İşlər Nazirliyinə istinadən yayılan xəbərdə qeyd edilir ki, təhlükəsizlik qüvvələrinin uğurlu əməliyyatları PKK terror qruplaşmasının dağılmasını sürətləndirib. Əməliyyatlara ayrı-ayrı ailələrin dəstəyi ilə keçirilən inandırma üsullarının əlavə edilməsi ilə terrorçuların təslim olmaları son illər ərzində ən yüksək həddə çatıb.\nMəlumata görə, PKK-nın 5 terrorçusu Şırnak vilayətinin Silopi qəsəbəsindəki Habur sərhəd-keçid məntəqəsində təhlükəsizlik qüvvələrinə təslim olub.\nBeləliklə, ilin əvvəlindən bu günə kimi yalnız inandırma yolu ilə terror təşkilatından ayrılaraq təhlükəsizlik qüvvələrinə təslim olan silahlıların sayı 13 nəfərə çatıb.


Qubada Mənzil fondunun idarə olunmasının yeni metodlarının tətbiqi müzakirə edilib\nBiznes və iqtisadiyyat xəbərləri 11 Oktyabr 2012 15:57 (UTC+04:00)\nOktyabrın 11-də Qubada İqtisadi İnkişaf Nazirliyinin təşkilatçılığı ilə "Mənzil fondunun idarə olunmasının yeni metodlarının tətbiqi" mövzusunda tədbir keçirilmişdir.\nNazirliyin mətbuat xidmətindən Trend-ə verilən məlumata görə, tədbirdə İqtisadi İnkişaf Nazirliyinin nümayəndələri, Quba-Xaçmaz iqtisadi rayonuna daxil olan şəhər və rayonların icra hakimiyyəti başçılarının müavinləri, bələdiyyə sədrləri iştirak etmişlər.\nTədbiri giriş sözü ilə açan Quba Rayon İcra Hakimiyyətinin başçısı Mübariz Ağayev Azərbaycan Respublikası Prezidentinin regionların sosial-iqtisadi inkişafına göstərdiyi diqqət və qayğısı nəticəsində digər rayonlarda olduğu kimi, Qubada da yeni istehsal və xidmət müəssisələrinin, sosial infrastruktur obyektlərinin açıldığını, əhalinin məşğulluq səviyyəsinin yüksəldiyini qeyd etmiş, hazırkı dövrdə yeni iqtisadi münasibətlərin ictimaiyyətə çatdırılmasında tədbirin əhəmiyyətini vurğulamışdır.\nİqtisadi İnkişaf Nazirliyinin Mənzil-kommunal siyasəti şöbəsinin müdiri vəzifəsinin icraçısı Nizami Qasımov ölkəmizdə həyata keçirilən uğurlu sosial-iqtisadi inkişaf siyasəti nəticəsində regionların simasının günü-gündən dəyişdiyini, sosial infrastruktur təminatının həcminin və keyfiyyətinin yüksəldiyini diqqətə çatdırmışdır. Son illər bu sahədə bir sıra qanunvericilik aktları qəbul edilmişdir ki, bunlardan biri də 1 oktyabr 2009-cu il tarixində qüvvəyə minmiş yeni Mənzil Məcəlləsidir. Məcəllə vətəndaşların sosial infrastrukturun inkişaf etdirilməsi, kommunal xidmətlər sisteminin təkmilləşdirilməsi və əhalinin kommunal xidmətlərlə təminatının yaxşılaşdırılması sahəsində köklü islahatların aparılmasında xüsusi əhəmiyyət kəsb edir.\nAzərbaycan Respublikası Prezidentinin 15 fevral 2011-ci il tarixli Fərmanı ilə mənzil-kommunal təsərrüfatı sahəsində dövlət siyasətinin, inkişaf konsepsiyasının, dövlət proqramlarının və normativ hüquqi aktların layihələrinin hazırlanması İqtisadi İnkişaf Nazirliyinə tapşırılmışdır. Mənzil-kommunal sahəsinin yeni qanunvericiliyin tələblərinə uyğun olaraq idarə olunmasına keçidlə əlaqədar bu sahədə aparılacaq islahatların əlaqələndirilməsi, əhalinin səmərəli sosial müdafiə mexanizminin yaradılması istiqamətində İqtisadi İnkişaf Nazirliyi tərəfindən bir sıra zəruri tədbirlər görülür. Bu sahədə əsas yeniliklərdən biri bazar iqtisadiyyatı prinsiplərinə uyğun olaraq mənzil fondunun idarə olunmasının yeni metodlarının tətbiqidir.\nQarşıya qoyulmuş məqsədlərə nail olunması üçün icra və bələdiyyə qurumları ilə birlikdə maarifləndirmə və təbliğat işlərinin aparılması, ictimaiyyətin yeni Mənzil Məcəlləsi və onun üstünlükləri barədə məlumatlandırılması vacib məsələlərdəndir. Qubada keçirilən tədbir də bu məqsədə xidmət edir.\nİqtisadi İnkişaf Nazirliyinin Regionların inkişafı və dövlət proqramları şöbəsinin müdiri Sahib Məmmədov "Azərbaycan Respublikası regionlarının 2009-2013-cü illərdə sosial-iqtisadi inkişafı Dövlət Proqramı" çərçivəsində Quba-Xaçmaz iqtisadi rayonunda görülən və gələcəkdə görüləcək işlər, Mənzil-kommunal siyasəti şöbəsinin müdir müavini Elşən Əsədov Mənzil Məcəlləsində nəzərdə tutulan yeni idarəetmə formalarının tətbiqinin əhəmiyyəti və üstünlükləri, İqtisadi İslahatlar Elmi-Tədqiqat İnstitutunun direktoru Vilayət Vəliyev mənzil fondunun yeni idarəetmə formalarının yaranması və inkişafında beynəlxalq təcrübə barədə çıxış etmiş, tədbir iştirakçılarının suallarını cavablandırmışlar.\nSonda tədbir iştirakçılarına "Mənzil fondunun yeni idarəetmə üsullarına dair sənədlər toplusu" paylanmışdır.


UNEC – Azərbaycan Dövlət İqtisad Universiteti — b/m. Qurbanov Bəşarət Adil\nb/m. Qurbanov Bəşarət Adil oğlu\n1951-ci ilin yanvar ayının 10-da Şəki rayonunun Aşağı Küngüt kəndində anadan olmuşdur.\n1968-1973-cü illərdə D.Bünyadzadə adına Xalq Təsərrüfatı İnstitutunda (indiki Azərbaycan Dövlət İqtisad Universiteti) təhsil alaraq İqtisadi məlumatların mexaniki üsulla işlənməsinin təşkili ixtisası üzrə fərqlənmə diplomu ilə bitirmişdir.\n1973-1991-ci illərdə Azərbaycan Xalq Təsərrüfatı İnstitutunun İnformasiya Hesablama Mərkəzində mühəndis-riyaziyyatçı-proqramçı, böyük mühəndis-riyaziyyatçı-proqramçı, bölmə rəisi vəzifələrində işləmişdir.\n1991-ci ildən Azərbaycan Dövlət İqtisad Universitetinin “İnformatika” kafedrasının metodika-tədris laboratoriyasının müdri vəzifəsində işləyib.\n15.09.2020-ci ilə kimi “Rəqəmsal iqtisadiyyat və İKT” kafedrasının baş müəllimi işləmişdir.\n6 dərs vəsaitinin, ”Fərdi elektron hesablama maşınlarında tədris təcrübəsi” və “İnformatika ”fənləri üzrə laboratoriya işləri (metodik vəsaitlərin), bir sıra tədris proqramlarının müəllifidir.\nAiləlidir, iki övladı, nəvələri var.


Balkarlar deportasiyanın 75 illiyini anır\n2021, 27 Oktyabr, çərşənbə, Bakı vaxtı 03:39\nRusiyanın Kabardino-Balkariya Şimali Qafqaz regionunda yaşayan balkarlar sovet lideri Josef Stalin tərəfindən Orta Asiyaya kütləvi deportasiyanın 75-ci ildönümünü qeyd edirlər.\nBalkarlar türkdilli, əsasən müsəlman etnik qrupdur, təxminən 110 min nəfər olduqları bildirilir.\nMartın 8-də regiondakı məscidlərdə 1944-cı ildə Qazaxıstan və Qırğızıstana deportasiya zamanı həlak olanlar üçün dua oxunub.\nKabardino-Balkariyanın başçısı vəzifəsini icra edən Kazbek Kokov deportasiyanı “böyük cinayət” adlandırıb.\n1944-cü il martın 8-də yarıdan çoxu qadınlar və uşaqlar olmaqla 38 minədək balkar Stalin rejimi tərəfindən Orta Asiyaya sürgün edilib. Onlar nasist Almaniyası ilə əməkdaşlıqda suçlanıb.\nDeportasiyadan salamat çıxanlar 1957-ci ildə vətəninə qayıda bilib.


Azərbaycanda kişi arvadını döyə-döyə öldürdü | Yeni Gündəm\n08 İyn 2022 - 11:58 827\nXızıda arvadını döyə-döyə öldürən kişi xəstəxanaya yerləşdirilib.\nBu barədə “Yeni Gündəm”-ə Xızı rayon prokurorluğundan məlumat verilib.\nİyunun 1-də 1971-ci il təvəllüdlü Bahar Mustafayevaya Xızı rayonu ərazisində küt alətlə xəsarət yetirilməsi və aldığı xəsarətdən 05 iyun 2022-ci il tarixdə xəstəxanada ölməsi barədə rayon prokurorluğuna məlumat daxil olmuşdur.\nAparılmış araşdırmalarla müəyyən edilmişdir ki, zərərçəkmişin əri Əbülfət Əliyev şəxsi münasibətlər zəminində aralarında baş vermiş mübahisə zamanı Bahar Mustafayevaya küt alətlə baş nahiyəsinə çoxsaylı xəsarətlər yetirmiş, nəticədə o, almış olduğu xəsarətdən xəstəxanada ölmüşdür.\nFaktla bağlı Xızı rayon prokurorluğunda Cinayət Məcəlləsinin 126.3-cü (qəsdən sağlamlığa ağır zərər vurma ehtiyatsızlıqdan zərərçəkmiş şəxsin ölümünə səbəb olduqda) maddəsi ilə cinayət işi başlanmışdır.\nHazırda Əbülfət Əliyev ruhi-əsəb xəstəsi olması səbəbindən Psixiatriya Xəstəxanasının stasionarına yerləşdirilib.


Azerbaycanda 81 yaşlı qadın intihar etdi - Azadliq Xeber\nAzerbaycanda 81 yaşlı qadın intihar etdi\nAzərbaycanda 81 yaşlı qadın intihar etdi\n12:30 xeber – Ağcabədi rayonunda intihar hadisəsi baş verib. Yaşlı qadın sirkə turşusu içib.\nAğcabədi rayon Prokurorluğundan ANS PRESS-ə verilən məlumata görə, hadisə Ağcabədi şəhərinin Səməd Vurğun küçəsindəki mənzillərdən birində qeydə alınıb. Həmin küçədəki mənzillərdən birində yaşayan 1935-ci il təvəllüdlü Sevil Musa qızı Babayeva gecə saatlarında sirkə turşusu içib. Vəziyyətdən xəbərdar olan ailə üzvləri 81 yaşlı qadını dərhal Ağcabədi Mərkəzi Rayon Xəstəxanasına çatdırıblar.\nVəziyyəti ağır olan Sevil Babayevaya ilkin tibbi yardım göstərilsə də, onun həyatını xilas etmək mümkün olmayıb. Yaşlı qadın xəstəxanada dünyasını dəyişib.\nOnun intihar səbəbləri barədə hələlik heç bir məlumat verilmir.\nFaktla bağlı Ağcabədi rayon Prokurorluğunda Cinayət Məcəlləsinin 125-ci (Özünü öldürmə həddinə çatdırma) maddəsi ilə cinayət işi açılıb, araşdırmalar davam etdirilir.\nXəstəxanada dünyasını dəyişən qadın qızı ilə yaşayırmış.\nBənzər hadisə bu gecə Gəncə şəhərində də qeydə alınıb. Şəhərin Yeni Gəncə qəsəbəsində yaşayan 1974-cü il təvəllüdlü Fəxriyyə Əsgər qızı İsgəndərova fevral ayının 8-də sirkə turşusundan zəhərlənmə diaqnozu ilə xəstəxanaya çatdırılıb. Tibb müəsisəsində lazımı tibbi yardım göstərilən qadın orada 1 gün saxlanılsa da onun həyatını xilas etmək mümkün olmayıb. O, xəstəxanada keçinib.


Erkən boşalma problemi olan kişilərin nəzərinə: Bu, ən effektiv müalicə üsuludur,boşalma, cinsi, erkən, Erkən, bilər, səbəbləri, boşalmanın,\nFeat.Az:FeaT.Az » Münasibətlər » Erkən boşalma problemi olan kişilərin nəzərinə: Bu, ən effektiv müalicə üsuludur\nHər 10 kişidən 7-si həyatının bir dövründə erkən boşalma problemi ilə qarşılaşıb, yaxud hələ də bununla mübarizə aparır. Cinsəlliklə bağlı həkimlərə müraciət edənlərin çoxunun problemi erkən boşalmadır. Erkən boşalma kişinin boşalmaq istəməməsinə, yəni cinsi yaxınlığı davam etdirmək arzusuna rəğmən tam cinsi doyum yaşamadan öz iradəsindən kənar boşalması olaraq bilinir. Azərbaycanda da kişilər arasında bu cinsi problem çox yayılıb. Problemin aktuallığını nəzərə alaraq, Feat.Az uzman psixiatr Azər Bağırovun məqaləsini təqdim edir.\nSeksdə kişiləri utandıran hal: tam müalicəsi var\nErkən boşalma problemi olan kişilərin nəzərinə: